**Ministerul Dezvoltăriii Regionale, Administrației Publice și Fondurilor Europene**

**Programul Operaţional Infrastructură Mare 2014-2020**

***Axa Prioritară 6: Promovarea energiei curate şi eficienţei energetice în vederea susţinerii unei economii cu emisii scăzute de carbon***

**Obiectivul specific 6.1-Creşterea producţiei de energie din resurse regenerabile mai puţin exploatate (biomasă, biogaz, geotermal), producție**

**GHIDUL SOLICITANTULUI**

CONDIȚII SPECIFICE DE ACCESARE A FONDURILOR

**Sprijinirea investiţiilor în capacităţi de producere energie electrică şi/sau termică din biomasă/biogaz şi energie geotermală**

Cod apel: POIM/119/6/1/Apel de proiecte pentru sprijinirea investiţiilor în capacităţi de producere energie electrică şi/sau termică din biomasă/biogaz şi energie geotermală

*2017*

*CUPRINS*

[Capitolul 1. Informaţii despre Apelul de Proiecte 3](#_Toc481362001)

[**1.1. Axa prioritară, proritatea de investiţii aferentă şi obiectivul specific** 3](#_Toc481362002)

[**1.2. Tipul apelului de proiecte şi perioada de depunere a propunerilor de proiecte** 4](#_Toc481362003)

[**1.3. Acţiunile sprijinite şi activităţi** 4](#_Toc481362004)

[1.3.1. Acţiunile finanţabile conform POIM 4](#_Toc481362005)

[1.3.2. Activităţile finanţabile în cadrul Obiectivului specific 6.1 - Producţie 6](#_Toc481362006)

[**1.4. Tipuri de solicitanţi** 8](#_Toc481362007)

[**1.5. Grup ţintă** 8](#_Toc481362008)

[**1.6. Indicatori** 8](#_Toc481362009)

[**1.7. Alocarea stabilită pentru apelul de proiecte** 10](#_Toc481362010)

[**1.8. Valoarea minimă şi maximă a proiectului, rata de cofinanţare** 10](#_Toc481362011)

[**1.9. Ajutor de stat** 13](#_Toc481362012)

[Capitolul 2. Reguli pentru acordarea finanţării 17](#_Toc481362013)

[**2.1. Eligibilitatea solicitantului** 17](#_Toc481362014)

[**2.2. Eligibilitatea proiectului** 22](#_Toc481362015)

[**2.3. Eligibilitatea cheltuielilor** 28](#_Toc481362016)

[Capitolul 3. completarea Cererii de Finanţare 34](#_Toc481362017)

[**3.1. Completarea fişei de proiect** 35](#_Toc481362018)

[**3.2. Înregistrarea solicitantului în sistem** 35](#_Toc481362019)

[**3.3. Modalitatea de completare a Cererii de finanţare** 36](#_Toc481362020)

[**3.3.1. Obiectivele şi rezultatele proiectului** 37](#_Toc481362021)

[**3.3.2. Context şi justificare** 37](#_Toc481362022)

[**3.3.3 Sustenabilitate** 37](#_Toc481362023)

[**3.3.4 Relevanţă** 38](#_Toc481362024)

[**3.3.5 Riscuri** 38](#_Toc481362025)

[**3.3.6 Complementaritate** 38](#_Toc481362026)

[**3.3.7 Aplicarea principiilor orizontale** 38](#_Toc481362027)

[**3.3.8 Specializare inteligentă** 39](#_Toc481362028)

[**3.3.9. Descrierea investiţiei** 39](#_Toc481362029)

[**3.3.10 Evaluarea Impactului asupra Mediului (EIM)** 40](#_Toc481362030)

[**3.3.11 Studiul de fezabilitate** 41](#_Toc481362031)

[**3.3.12 Analiza Cost Beneficiu** 42](#_Toc481362032)

[**3.3.13. Managementul de proiect** 47](#_Toc481362033)

[**3.3.14. Elaborarea bugetului şi categoriile de cheltuieli** 48](#_Toc481362034)

[Capitolul 4. Procesul de evaluare și selecție 49](#_Toc481362035)

[**4.1 Descriere generală** 49](#_Toc481362036)

[**4.1.1 Verificarea administrativă și a eligibilității cererilor de finanțare** 49](#_Toc481362037)

[**4.1.2 Evaluarea cererilor de finanţare** 50](#_Toc481362038)

[**4.2 Depunerea și soluționarea contestațiilor** 51](#_Toc481362039)

[Capitolul 5. contractarea proiectelor 52](#_Toc481362040)

[Anexe 54](#_Toc481362041)

**Capitolul 1. Informaţii despre Apelul de Proiecte**

Prezentul ghid a fost elaborat de Autoritatea de Management pentru Programul Operaţional Infrastructură Mare (POIM) pentru solicitanţii care doresc să obţină finanţare nerambursabilă pentru proiecte de investiţii în capacităţi de producere energie care vor utiliza biomasă/biogaz sau energie geotermală, în cadrul Axei Prioritare 6 Promovarea energiei curate şi eficienţei energetice în vederea susținerii unei economii cu emisii scăzute de carbon din POIM, *Obiectivului Specific 6.1.Creşterea producţiei de energie din resurse regenerabile mai puţin exploatate (biomasă, biogaz, geotermal), producţie.*

În situaţia în care pe parcursul sesiunii de proiecte intervin modificări de natură a afecta semnificativ regulile şi condiţiile de finanţare stabilite prin prezentul Ghid, inclusiv prelungirea termenului de depunere, AM POIM va aduce completări sau modificări ale conţinutului acestuia, prin publicarea unei versiuni revizuite. Modificările legislative sunt aplicabile automat, prezentul ghid neînlocuind legislația specifică stabilită prin alte acte normative, decât dacă este precizat în mod explicit.

**1.1.** [**Axa**](#_Toc276380153) **prioritară, proritatea de investiţii aferentă şi obiectivul specific**

**Axa Prioritară 6 *Promovarea energiei curate şi eficienţei energetice în vederea susţinerii unei economii cu emisii scăzute de carbon*** prin *Prioritatea de investitii 4a - Promovarea producerii și distribuției de energie derivate din surse regenerabile* vizează promovarea investiţiilor în sectorul de energie curată şi eficienţă energetică în vederea asigurării contribuţiei la obiectivele Strategiei Europa 2020 (20/20/20) privind consumul final de energie provenită din resurse regenerabile şi creşterea eficienţei energetice, respectiv: producţia de energie regenerabilă, prin Obiectivul Specific 6.1., consumul de energie în industrie, prin OS 6.2., consumul de energie în gospodării, prin OS 6.3. şi energia prin cogenerare de înaltă eficienţă, prin Obiectivul Specific 6.4.

Obiectivul specific *6.1. Creşterea producţiei de energie din resurse regenerabile mai puţin exploatate (biomasă, biogaz, geotermal), sectorul producţie* promovează acțiuni orientate spre creșterea producției de energie regenerabilă, cu accent pe resursele regenerabile mai puțin exploatate, respectiv: biomasă, biogaz și energie geotermală, dar și acțiuni de sprijin pentru întărirea rețelei de distribuție pentru a prelua energia produsă din surse regenerabile.

**Principalul rezultat urmărit este:**

* *Producţie majorată a energiei din surse regenerabile mai puţin exploatate*

**Acest rezultat va contribui şi la:**

* creşterea ponderii energiei regenerabile în totalul consumului de energie primară, ca rezultat al investiţiilor de creştere a puterii instalate de producere a energiei electrice şi termice din resurse regenerabile mai puţin exploatate.
* reducerea emisiilor de carbon în atmosferă generate de sectorul energetic prin înlocuirea unei părţi din cantitatea de combustibili fosili consumaţi în fiecare an (cărbune, gaz natural).

**1.2. Tipul apelului de proiecte şi perioada de depunere a propunerilor de proiecte**

Apelul de proiecte lansat prin prezentul ghid este **apel de proiecte necompetitiv cu depunere continuă**, corelat cu cadrul de performanţă al POIM şi în limita bugetului alocat.

**Data deschidere apel de proiecte: 16.05.2017**

**Dată şi oră începere depunere de proiecte: 17.07.2017, ora 10**

**Dată şi oră închidere depunere de proiecte: 31.12.2018, ora 10**

**Atenție!**

Proiectele depuse înainte de data comunicată prin prezentul ghid vor fi respinse automat.

AM POIM poate prelungi termenul de depunere în funcție de solicitările primite, de rata de contractare a proiectelor, deciziile de realocare a unor fonduri sau alte considerente.

Cererile de finanțare se vor depune prin aplicația electronică MySMIS 2014, cu toate anexele solicitate prin prezentul ghid.

**1.3. Acţiunile sprijinite şi activităţi**

### 1.3.1. Acţiunile finanţabile conform POIM

În cadrul acestui obiectiv specific vor fi putea fi finanțate proiecte care au ca obiectiv implementarea uneia dintre acțiunile din POIM menționate mai jos:

|  |
| --- |
| **Realizarea** şi/sau **modernizarea** capacităţilor de producţie a energiei electrice și/sau termice din biomasă şi biogaz |

|  |
| --- |
| **Realizarea** şi/sau **modernizarea** capacităţilor de producţie a energiei termice pe bază de energie geotermală |

|  |
| --- |
| **Atentie !**  **Se vor finanța următoarele tipuri de proiecte:**   * **Realizarea** şi/sau **modernizarea** capacităţilor de producere energie electrică şi termică în cogenerare din biomasă şi biogaz; * **Realizarea** şi/sau **modernizarea** capacităţilor de producţie a energiei termice din biomasă sau biogaz; * **Realizarea** şi/sau **modernizarea** capacităţilor de producţie a energiei electrice din biomasă sau biogaz; * **Realizarea** şi/sau **modernizarea** capacităţilor de producţie a energiei termice din energie geotermală.   Pentru instalațiile care utilizează biomasa, combustibilii fosili nu sunt utilizați/sunt utilizați doar pentru pornire și oprire.  Se va avea în vedere că solicitanţii vor asigura distribuţia energiei termice, produse prin capacităţile finanţate în cadrul Obiectivului specific 6.1 - Producţie, cât mai aproape de consumator, pentru facilitarea evacuării căldurii.  **Dezvoltarea/modernizarea reţelei de transport/distribuţie** a energiei termice pentru facilitarea evacuării căldurii **se va finanța numai în cadrul proiectelor integrate** producție-transport/distribuție, în condițiile menționate la capitolul Activități eligibile.  ***Realizarea*** de capacități de producție a energiei vizează crearea de instalații noi de producție, acolo unde nu au existat până în prezent.  ***Modernizarea*** de capacități de producție se referă la lucrările de reconstrucție şi renovare a unei instalații/centrale pentru a produce energie din surse regenerabile în cazul în care operațiunea se referă la părți considerabile ale centralei precum şi prelungirea duratei de viața a acesteia. În cadrul prezentului ghid, modernizarea nu se referă la operațiunile privind mentenanţa şi înlocuirea unor componente mai mici ale instalației, lucrări care se fac în mod normal în timpul perioadei de exploatare*(a se vedea secțiunea 1.3.2 de mai jos*).  Se va avea în vedere ca în cazul unui echipament nou ce apare ca urmare a modernizării trebuie să se obțină certificările impuse de legislația în vigoare.  Sunt finanțabile și proiectele care folosesc un amestec de resurse regenerabile din biomasă și biogaz.  Se va avea în vedere că în utilizarea resurselor şi combustibililor (biomasa/biogaz sau energie geotermală) pentru producerea de energie trebuie să se respecte prevederile legale privind utilizarea surselor regenerabile.  **Biomasa**, în conformitate cu prevederile art.2, lit e) din Directiva 2009/28/CE privind promovarea utilizării energiei din surse regenerabile, de modificare și ulterior de abrogare a Directivelor 2001/77/CE și 2003/30/CE, **înseamnă fracțiunea biodegradabilă** a produselor, deșeurilor și reziduurilor de origine biologică din agricultură (inclusiv substanțe vegetale și animale), silvicultură și industriile conexe, inclusiv pescuitul și acvacultura, precum și fracțiunea biodegradabilă a deșeurilor industriale și municipale.  Se va avea în vedere că tipurile de biomasă considerate eligibile pentru producerea de energie în cadrul OS 6.1 - producție sunt cele prevăzute în Articolul 12, Grupa 1 și 2 din Decizia Comisiei din 18 iulie 2007 de stabilire a unor orientări privind monitorizarea şi raportarea emisiilor de gaze cu efect de seră în conformitate cu Directiva 2003/87/CE a Parlamentului European şi a Consiliului.  **Biomasa din silvicultură** acceptată pentru finanțare este exclusiv cea prezentată la art. 1, alin (1) lit. a) si b) din Anexa la Ordinul Ministrului Mediului, Apelor și Pădurilor nr. 1534/2016 privind aprobarea Procedurii de emitere a certificatelor de origine pentru biomasa provenită din silvicultură și industriile conexe și utilizată în producerea de energie electrică din surse regenerabile de energie.  **Biogaz** înseamnă energia conţinută în produse secundare gazoase, obţinute prin fermentare din materii reziduale organice, formând categoria de combustibil gazos.  **Energie geotermală**, în conformitate cu prevederile art.2, lit c) din Directiva 2009/28/CE privind promovarea utilizării energiei din surse regenerabile, de modificare și ulterior de abrogare a Directivelor 2001/77/CE și 2003/30/CE, înseamnă energia stocată sub formă de căldură sub stratul solid al suprafeței terestre. |

### 1.3.2. Activităţile finanţabile în cadrul Obiectivului specific 6.1 - Producţie

1. **În cazul proiectelor propuse de *UAT***/***subdiviziuni administrativ-teritoriale/ADI privind realizarea/ modernizarea de capacități de producere energie* (pentru partea de investiții în energia termică, produsă separat sau în cogenerare), următoarele activităţi sunt eligibile** (în condițiile respectării regulilor de la capitolul 1.9, pct. B):

* Realizarea şi/sau modernizarea **capacităţilor de producţie a energiei termice** din biomasă şi biogaz (inclusiv instalația/echipamentele de producere a biogazului, care trebuie să fie legată/legate de centrala de producere energie);
* Realizarea şi/sau modernizarea **capacităţilor de producţie a energiei termice** pe bază de energie geotermală;
* Realizarea/modernizarea **reţelelor de transport și distribuţie** a energiei termice (rețeaua termică) până la punctul de delimitare cu consumatorii, definit conform Legii nr. 325/2006 a serviciului public de alimentare cu energie termică;
* Realizarea/modernizarea **reţelelor de transport a energiei termice** (rețeaua termică) - în producerea distribuită;
* Realizarea lucrărilor de **execuţie/modernizare a forajelor de exploatare și/sau reinjecție a apelor geotermale,** respectiv a echipamentelor ce deservesc puţurile, instalaţiile de schimb de căldură şi instalaţiile de protecţie şi tratare a rezidurilor minerale legate exclusiv de apele geotermale, în conformitate cu standardele specifice în cazul energiei geotermale. Pentru pompele de caldură se vor avea în vedere prevederile *Directivei 2009/28/EC pentru promovarea utilizării energiei din surse regenerabile de energie* (anexa VII).

**Activități cu caracter general**:

* Pregătirea proiectului (elaborarea studiului de fezabilitate, proiectului tehnic, documentației de atribuire, obținerea avizelor, autorizațiilor, acordului de mediu etc.);
* Managementul proiectului;
* Auditul financiar;
* Informarea și publicitatea proiectului.

**B. În cazul proiectelor propuse de *UAT****/* ***subdiviziuni administrativ-teritoriale /ADI privind realizarea/modernizarea de capacități de producere energie* (pentru partea de investiții în energia electrică, produsă separat sau în cogenerare),următoarele activităţi sunt eligibile** (cu respectarea regulilor de ajutor de stat de la capitolul 1.9, pct. A):

* Realizarea şi/sau modernizarea **capacităţilor de producţie a energiei electrice** (separat sau în cogenerare) din biomasă şi biogaz(inclusiv instalația de producere a biogazului, care trebuie să fie legată de centrala de producere energie).

1. **În cazul proiectelor propuse de solicitanți societăți privind realizarea/modernizarea de capacități de producere energie electrica și/sau termică, următoarele activităţi sunt eligibile (cu respectarea regulilor de ajutor de stat de la capitolul 1.9, pct. A):**

* Realizarea şi/sau modernizarea **capacităţilor de producţie a energiei electrice și/sau termice** din biomasă şi biogaz(*inclusiv instalația de producere a biogazului, care trebuie să fie legată de centrala de producere energie;*
* Realizarea şi/sau modernizarea **capacităţilor de producţie a energiei termice** pe bază de energie geotermală;
* Realizarea lucrărilor de **execuţie/modernizare a forajelor de exploatare și/ sau reinjecție a apelor geotermale**, respectiv a echipamentelor ce deservesc puţurile, instalaţiile de schimb de căldură şi instalaţiile de protecţie şi tratare a rezidurilor minerale legate exclusiv de apele geotermale, în conformitate cu standardele specifice în cazul energiei geotermale. Pentru pompele de caldură se vor avea în vedere prevederile *Directivei 2009/28/EC pentru promovarea utilizării energiei din surse regenerabile de energi*e (anexa VII).

|  |
| --- |
| **Atenție !**   * În cazul instalațiilor care produc biogaz se va avea în vedere ca materia primă să fie exclusiv din material organic nou (materie primă nouă) sau neprelucrat/netransformat. * Realizarea **lucrărilor de reconstrucție** (modernizare sau retehnologizare) a unei instalații existente cu producere a energiei electrice şi/sau termice din RES **poate fi eligibilă** pentru ajutor pentru investiții **în cazul în care** **această operațiune se referă la părți ale centralei și au ca scop prelungirea duratei sale de viață** așteptată sau dacă sunt necesare instalaţiei să producă energie din RES. Cu toate acestea, operațiile de întreținere și de înlocuire a pieselor mici și a componentelor unei centrale, care sunt în mod normal efectuate pe durata de viață preconizată a instalației, nu se califică pentru a fi eligibile.   **Exemplu**  Pentru transformarea unui boiler care utilizează păcură, în unul care utilizează RES, este necesar mai întâi să se stabilească scenariul contrafactual, ce s-ar întâmpla în absența ajutorului. În cazul în care cazanul cu păcură funcţioneză deja în conformitate cu toate standardele necesare și ar putea continua să opereze cu păcură, fără a necesita investiții în viitorul apropiat, atunci costurile întregii investiții pentru a-l transforma într-o centrală termică care utilizează surse de energie regenerabile ar putea fi considerate ca fiind costurile de investiții suplimentare și ar constitui costurile eligibile. Dacă totuși cazanul existent ar avea nevoie de anumite investiții în absența ajutorului, în scopul de a continua să funcționeze (de exemplu, investițiile necesare pentru a se conforma anumitor standarde sau investiții pentru înlocuirea pieselor, din deprecierea acestuia) costurile eligibile ar trebui să fie calculate în funcție de scenariul contrafactual respectiv, iar costurile respective (pe care beneficiarul le-ar suporta în absența ajutorului) ar trebui să fie deduse din valoarea investiției.   * Alte activităţi decât cele de mai sus pot fi considerate eligibile numai dacă solicitantul dovedeşte faptul că sunt absolut necesare pentru implementarea proiectului, în conformitate cu OS 6.1, sectorul producție. * În scopul asigurării unei identităţi vizuale armonioase şi pentru respectarea unitară a regulilor privind vizibilitatea, beneficiarii vor trebui să aplice cel puţin măsurile minime obligatorii din cadrul Manualului de Identitate Vizuală pentru Instrumente Structurale 2014-2020 (care poate fi accesat la adresa [www.fonduri-ue.ro/transparenta/comunicare](https://www.fonduri-ue.ro/exchweb/bin/redir.asp?URL=http://www.fonduri-ue.ro/transparenta/comunicare)). |

**1.4. Tipuri de solicitanţi**

Solicitanții eligibili în cadrul OS 6.1.(conform codului CAEN eligibil precizat la secțiunea 2.1 din ghid), producție sunt:

* **Unităţi administrativ teritoriale (UAT)/subdiviziunile administrativ-teritoriale**, definite prin Legea nr. 215/2001, cu modificările și completările ulterioare, **care produc energie termică în scopul furnizării în reţeaua de transport şi distribuţi**e pentru asigurarea serviciului public de alimentare cu energie termică sau pentru consumul propriu.
* **Asociaţiile de Dezvoltare Intercomunitară (ADI)** constituite conform prevederilor Legii nr. 215/2001, cu modificările şi completările ulterioare, **care produc energie termică în scopul furnizării în reţeaua de transport** **şi distribuţie** pentru asigurarea serviciului public de alimentare cu energie termică sau pentru consumul propriu.
* **Societăţile**, constituite conform prevederilor *Legii nr. 31/1990,* republicată, cu modificările şi completările ulterioare, sau constituite în conformitate cu legislaţia specifică din statul membru a cărei naţionalitate o deţine, care au ca activitate producerea de energie în scopul comercializării (cel puțin 60% din totalul energiei produse)

|  |
| --- |
| **Atenție!**  Se va avea în vedere că în cazul UAT/subdiviziunilor administrativ-teritoriale/ADI energia electrică produsă în cadrul capacităților finanțate prin OS 6.1-producție va fi livrată în SEN. |

**1.5. Grup ţintă**

Nu există cerințe la nivelul POIM în ceea ce privește grupul țintă. La secțiunea Grup țintă din cererea de finanțare se vor prezenta informații pe scurt privind beneficiarii finali ai energiei produse prin proiect.

**1.6. Indicatori**

| ID | Indicatori obligatorii la nivel de proiect | Unitate de măsură |
| --- | --- | --- |
| CO30 | Capacitate suplimentară de producere a energiei din surse regenerabile | MW |
| CO34 | Reducerea gazelor cu efect de sera: Scădere anuală estimată a gazelor cu efect de seră | Echivalent tone de CO2 |

Toate proiectele vor demonstra contribuţia la indicatorul de rezultat și la ținta prevăzută în POIM:

|  |  |  |
| --- | --- | --- |
| 2S53 | Producţia brută de energie primară din surse regenerabile mai puțin exploatate | Mii tep/an |

**Definițiile indicatorilor și indicații privind cuantificarea acestora**

**CO30** = Creșterea capacității de producere a energiei a unităților ce folosesc surse regenerabile, și construite / dotate prin proiect. Include electricitate și energie termică.

**Formula de calcul:** Capacitate suplimentară de producere a energiei din surse regenerabile care fac obiectul OS 6.1, exprimată în MW. În cazul producției de energie din surse regenerabile, estimarea are la bază cantitatea de energie primară produsă de unitățile sprijinite, pe perioada unui an (fie anul ulterior finalizării proiectului sau anul calendaristic ulterior finalizării proiectului). Energia din surse regenerabile ar trebui să fie neutră în ce privește gazele cu efect de seră și să înlocuiască producția de energie care nu este din surse regenerabile.

**CO34**=estimarea totală a scăderii anuale a cantității de emisii de gaze cu efect de seră la sfârșitul perioadei ca urmare a înlocuirii producției de energie care nu este din surse regenerabile cu producția de energie din surse regenerabile care fac obiectul OS 6.1.

**Formula de calcul:** cantitatea de emisii de gaze cu efect de seră, redusă ca urmare a instalării capacității suplimentare de producere a energiei din surse regenerabile, considerată neutră din punct de vedere a emisiilor de gaze cu efect de seră, în echivalent tone de CO2.

Se calculează parcurgând următorii pași:

1. Se calculează producția anuală de energie (termică sau electrică) = capacitatea ce urmează a fi instalată din regenerabile \* perioada de utilizare maximă anuală
2. Se calculează cantitatea de emisii redusă: producția anuală de energie (termică sau electrică) se înmulțește cu factorul de emisii, aferent sursei de energie convențională luată în considerare în scenariul contrafactual (care ar fi fost utilizată în absența ajutorului)

Perioada de utilizare maximă anuală indicată pentru calculul indicatorului (nu este o limitare impusă la nivel de capacitate) este: 4000h/an pentru electricitate din biomasă; 1800h/an biomasă sau geotermală pentru încălzire.

Factorii de emisii de CO2 utilizați la nivelul POIM, pentru fiecare MWe sau MWt din regenerabile are corespondență cu emisii astfel: 1 MWe = 0,33 tone CO2/MWhe; 1 MWt = 0,202 tone CO2/MWh pentru înlocuire gaz; 1 MWt = 0,364 tone CO2/MWh pentru înlocuire cărbune.

**2S53=** Producţia brută de energie (primară) din surse regenerabile mai puţin exploatate (biomasă, biogaz, geotermal)

**Formula de calcul**: Producția de energie din surse regenerabile mai puțin exploatate, conform capacității instalate, monitorizată prin rapoartele anuale ale operatorilor înregistrați și statistici oficiale

**Atenție!**

Pe lângă indicatorii obligatorii menționați anterior, fiecare proiect va avea și alţi indicatori fizici stabiliți în funcție de specificul proiectului propus spre finanțare.

Indicatorii de mediu (Anexa 7 la ghid ) vor fi monitorizați în vederea raportării anuale a acestora.

**1.7. Alocarea stabilită pentru apelul de proiecte**

Bugetul alocat apelului de proiecte este împărțit după cum urmează:

| **Acțiune** | **Alocare netă POIM (euro)\*** | **Buget limită apel (euro)\*\*** | **Buget limită contractare (euro)\*\*\*** |
| --- | --- | --- | --- |
| **Total** | 83.858.824 | 125.788.236 | 100.630.588 |

*Aceste alocări bugetare sunt indicative, AM POIM putând decide limitarea sau extinderea acestor sume în funcţie de evoluţia globală la nivelul axei prioritare. Totodată, alocările pe acţiuni pot fi modificate în funcţie de solicitările primite şi de necesitatea atingerii indicatorilor respectivi.*

*\*Alocare indicativă fără rezervă de performanţă*

*\*\*Bugetul limită al apelului prezintă nivelul maxim până la care AM POIM primeşte cereri de finanţare (cca. 150% din alocarea netă la nivel de POIM). Dacă acest nivel este atins înainte de închiderea apelului, apelul va fi suspendat şi reluat ulterior în funcţie de sumele disponibile în urma evaluării, contractării şi/sau a unor realocări (inclusiv rezerva de performanţă).*

*\*\*\*Bugetul limită de supracontractare este indicativ (cca. 120% din alocare). Valoarea sumei supracontractate este indicativă, AM POIM putând decide limitarea sau extinderea acestor sume în funcţie de evoluţia globală la nivelul întregii axe prioritare. Totodată, alocările pe acţiuni pot fi modificate în funcţie de solicitările primite, în corelare cu ţintele indicatorilor de program.*

AM POIM va primi cereri de finanţare cu o valoare eligibilă ce reprezintă aproximativ 150% din valoarea apelului de proiecte (bugetul limită pe apel) şi va putea contracta până la 120% din alocarea brută la nivelul Obiectivului Specific 6.1-producţie, într-o anumită marjă, în funcţie de nivelul de supracontractare de la nivelul întregii axe prioritare 6.

**1.8. Valoarea minimă şi maximă a proiectului, rata de cofinanţare**

Pentru proiectele finanțate prin *Obiectivul specific 6.1. Creşterea producţiei de energie din resurse regenerabile mai puţin exploatate (biomasă, biogaz, geotermal), sectorul producţie* contribuţia publică este asigurată în proporţie de: **85%**din Fondul European de Dezvoltare Regională și **15%**de la bugetul de stat.

|  |
| --- |
| **Proiecte având ca beneficiari *Unități administrativ-teritoriale* / *subdiviziuni administrativ-teritoriale/ ADI* pentru cheltuielile eligibile care nu intră sub incidența regulilor de ajutor de stat (pentru investiția aferentă producție de energie termică, inclusiv rețele, acolo unde este cazul).** |

|  |  |
| --- | --- |
| Valoarea maximă a finanţării acordate pentru costurile totale eligibile | 98% (85% FEDR+ 13% buget de stat) |
| Contribuţia eligibilă minimă a beneficiarului | 2% |

Grantul se acordă în lei sub forma rambursării cheltuielilor efectuate şi nu poate depăşi **15.000.000 euro** echivalent în lei la cursul Inforeuro din luna anterioară depunerii cererii de finanţare/ proiect de investiţii.

În conformitate cu regulile specifice proiectelor generatoare de venituri, această structură de finanţare menționată se aplică necesarului de finanţare (funding-gap) calculat pe baza rezultatelor analizei cost-beneficiu prezentate la secțiunea 3.3.12, diferenţa (non-funding gap) până la incidenţa totalului de costuri eligibile urmând a fi suportată de către beneficiar.

Calculul necesarului de finanțare se va face cu respectarea Ghidului CE (2014-2020) privind analiza cost-beneficiu (http://ec.europa.eu/regional\_policy/sources/docgener/studies/pdf/cba\_guide.pdf) și a prevederilor art. 61 din Regulamentul nr. 1303/2013.

Principiul proiectelor generatoare de venituri se aplică doar proiectelor cu un cost total eligibil de peste 1.000.000 euro.

|  |
| --- |
| **Proiecte care intra sub incidența regulilor de ajutor de stat exceptat de la notificare- întreprinderi şi UAT / subdiviziuni administrativ-teritoriale / ADI (pentru investiția aferentă producției de energie electrică, separat sau în cogenerare)** |

Pentru a stabili contribuţia proprie şi a determina cuantumul maxim al finanţării nerambursabile publice pe care îl poate solicita, solicitantul va avea în vedere, la întocmirea bugetului de proiect, condiţiile de eligibilitate a cheltuielilor şi intensitatea ajutorului de stat menţionat mai jos.

Pentru proiectele care intră sub incidența ajutorului de stat conform *Regulamentului (UE) nr.651/2014 de declarare a anumitor categorii de ajutoare compatibile cu piața internă în aplicarea articolelor 107 și 108 din tratat*, **costurile eligibile,** în conformitate cu art. 41, alin (6) din Regulamentul menționat, **sunt costurile suplimentare de investiții necesare promovării producției de energie din surse regenerabile.** Acestea sunt determinate după cum urmează:

1. în cazul în care costurile de investiții în producția de energie din surse regenerabile pot fi identificate ca investiție separată în costurile totale de investiții, de exemplu, dacă pot fi legate de o componentă care este adăugată la o instalație deja existentă și care este ușor de identificat, **aceste costuri legate de energia regenerabilă constituie costurile eligibile;**
2. în cazul în care costurile de investiții în producția de energie din surse regenerabile pot fi identificate prin raportare la o investiție similară, mai puțin ecologică, care ar fi fost realizată în mod credibil în absența ajutorului, **această diferență dintre costurile aferente celor două investiții permite identificarea costurilor legate de energia regenerabilă și constituie costurile eligibile.**

*Modul de calcul al costurilor eligibile este detaliat în Anexa 8 la ghid.*

Intensitatea măsurii de sprijin nu poate depăşi:

* **80% din costurile eligibile ale proiectului, pentru microîntreprinderi și întreprinderile mici, inclusiv întreprinderi nou înființate;**
* **70% din costurile eligibile ale proiectului, pentru întreprinderile mijlocii;**
* **60% din costurile eligibile ale proiectului, pentru întreprinderile mari.**

Intensitatea se aplică la costurile suplimentare de investiţii necesare promovării producției de energie din surse regenerabile, calculate conform regulilor precizate la punctul a) sau b) de mai sus, după caz.

Diferenţa până la valoarea totală a proiectului se acoperă de către beneficiari din surse proprii, fie din surse atrase, sub o formă care să nu facă obiectul niciunui ajutor public.

**Intensitatea se aplică asupra cheltuielilor eligibile (ajutor de stat), stabilite în baza Art. 41, alin. (6),** conform indicațiilor de mai jos**:**

1. Modul de calcul al ajutorului de stat  în cazul punctului **a)** este următorul:

***A = Z x intensitatea măsurii***

*Unde:*

|  |  |
| --- | --- |
| *A=* | *Valoarea ajutorului de stat* |
| *Z =* | *Costurile suplimentare de investiţii necesare promovării producției de energie din RES, care pot fi identificate ca investiție separată în costurile totale de investiții.* |

1. Modul de calcul al ajutorului de stat în cazul punctului **b)** de mai sus, este următorul:

***A = Z x intensitatea măsurii***

***Z= X – Y***

*Unde:*

|  |  |
| --- | --- |
| *X =* | *Costurile de investiţii cu realizarea proiectului* |
| *Y =* | *Costurile cu o instalație similară, mai puțin ecologică de producere energie, care ar fi fost realizată în mod credibil în absența ajutorului* |
| *Z =* | *Costurile suplimentare de investiţii necesare promovării producției de energie din RES* |
| *A =* | *Valoarea ajutorului de stat.* |

În cazul unui beneficiar UAT/subdiviziuni administrativ-teritoriale/ADI care propune un proiect de investiții de producere energie electrică în cogenerare, valoarea ajutorului de stat se calculează după acelaşi principiu enunţat la punctul ii), având la bază metodologia de calcul de la pct. B din Anexa 8 la ghid.

***În cazul menţionat la punctul ii), pe parcursul implementării, cheltuielile se vor deconta pe baza procentului obţinut cu formula A/X\*100, aplicată la fiecare cerere de plată. La final proiectului, în cazul în care valoarea finală X se modifică ca urmare a diverselor fluctuaţii de preţ, valoarea ajutorului (A) se va recalcula după aceeași metodologie de mai sus. Plata finală va fi diferenţa dintre noul A şi suma plaţilor aferente ajutorului de stat efectuate până la acel moment. La finalul proiectului trebuie să se respecte relaţia X <= valoarea estimată inițial.***

***Exemplu de calcul în cazul unei întreprinderi mari pentru care intensitatea ajutorului este 60%:***

***X =10 mil. euro***

***Y =2 mil. euro***

***Z= X-Y =8 mil.euro***

***A = Z \*60%= 4,8 mil.euro***

***Costurile finale de investiții X, înaintea efectuării plății finale= 9,5 mil. euro***

***Suma totală a plăților aferente ajutorului de stat, inaintea efectuării plății finale =4,3 mil. euro***

***Astfel, valoarea recalculată Z = 9,5mil. euro –2 mil. euro = 7,5 mil. euro***

***Valoarea recalculată a ajutorului de stat final este A = 7,5 \* 60 % = 4,5 mil. euro***

***Plata finală = 4,5 – 4,3 = 0,2 mil. Euro***

**AM POIM propune beneficiarilor un model a modului de calcul al costurilor eligibile. Proiectul va fi însoțit atât de fișierele de calcul, cât și de un document explicativ privind premisele luate în considerare.**

**1.9. Ajutor de stat**

În funcţie de tipul solicitantului și scopul final al investiției, acordarea finanţării nerambursabile poate intra sau nu sub incidenţa regulilor de ajutor de stat, conform celor prezentate mai jos.

|  |  |
| --- | --- |
| ***A*** | ***În cazul proiectelor propuse de UAT***/***subdiviziuni administrativ-teritoriale/ADI privind realizarea/ modernizarea de capacități de producere energie - pentru partea de investiții aferentă producerii de energie electrică, produsă separat sau în cogenerare***  ***și***  ***În cazul proiectelor propuse de solicitanți societăți, privind investiții în capacități de producere electrică și/sau termică,*** |

**sprijinul financiar se va acorda** *cu aplicarea regulilor de ajutor de stat,* în baza *Regulamentului (UE) NR. 651/2014 de declarare a anumitor categorii de ajutoare compatibile cu piața internă în aplicarea articolelor 107 și 108 din tratat* (Regulamentul de ajutor de stat exceptat) şi în conformitate cu prevederile *Schemei de ajutor de stat având ca obiectiv sprijinirea investiţiilor destinate promovării producţiei de energie din surse regenerabile mai puţin exploatate, respectiv biomasă, biogaz, geotermal,* **aprobată prin Hotărârea Guvernului nr. 216/2017 privind aprobarea schemei de ajutor de stat având ca obiectiv sprijinirea investițiilor destinate promovării producției de energie din surse regenerabile mai puțin exploatate, respectiv biomasă, biogaz, energie geotermală.**

În conformitate cu prevederile schemei de ajutor de stat aprobate, ajutoarele de stat acordate în cadrul *Obiectivului specific 6.1. Creşterea producţiei de energie din resurse regenerabile mai puţin exploatate (biomasă, biogaz, geotermal), sectorul producţie* intră în categoria ajutoarelor menţionate la art.41-**Ajutoarele pentru investiţii destinate promovării producţiei de energie din resurse regenerabile**, din Regulamentul nr. 651/2014.

După acordarea ajutorului de stat prin semnarea contractului de finanțare, furnizorul ajutorului de stat va asigura respectarea prevederilor din Regulamentul de ajutor de stat exceptat referitoare la publicare și informare [art. 9 alin (1) si (4)] și raportare (art. 11), prin intermediul Consiliului Concurenței.

Ajutoarele pentru investiții destinate promovării producţiei de energie din resurse regenerabile sunt compatibile cu piața internă în sensul Art. 107 alineatul (3) din Tratat și sunt exceptate de la obligația de notificare prevăzută la articolul 108 alineatul (3) din Tratat, cu condiţia să fie îndeplinite cerinţele prevăzute de Regulamentul de ajutor de stat exceptat.

Solicitanţii de finanţare vor completa anexele C1.3 şi C5.3 la Cererea de finanţare referitoare la conformitatea cu regulile de ajutor de stat.

**Condiții ce trebuie respectate pentru proiectele care intră sub incidența ajutorului de stat**

1. **Ajutorul nu se acordă unei întreprinderi care se află în dificultate**

În conformitate cu art. 1, alin. 4, lit.c din Regulamentul de ajutor de stat exceptat, ajutorul acordat în cadrul Obiectivului specific 6.1. - Producţie nu se acordă întreprinderilor aflate în situaţiile menţionate la articolul 2, alin 18 din Regulamentul nr. 651/2014.

1. **Efectul stimulativ şi principiul demarării lucrărilor**

În conformitate cu Art. 2, alin. 23 şi Art. 6. alin.1 şi 2 din Regulamentul nr. 651/2014, ajutoarele de stat acordate pentru proiecte care vizează investiţii în capacităţi de cogenerare de înaltă eficiență în cadrul Obiectivului specific 6.1-producție vor fi acordate doar în cazul în care acestea au ***efect stimulativ* şi respectă principiul *demarării lucrărilor*** *(definite în secțiunea 2.3.).*

Solicitanții vor avea în vedere **justificarea efectului stimulativ** al finanţării solicitate şi respectarea principiului privind **demararea lucrărilor** în cazul proiectului propus spre finanțare, conform celor precizate mai jos:

* **Activitățile proiectului nu vor fi începute înainte de declararea eligibilităţii proiectului de către AMPOIM** (**data primirii adresei/notificării de îndeplinire a eligibilităţii proiectului de către beneficiar)**, cu excepția achiziției de terenuri și lucrărilor pregătitoare, cum ar fi obținerea avizelor și autorizațiilor și realizarea studiilor de fezabilitate (și a studiilor tehnice stabilite de standarde şi normative pentru pregătirea proiectului), care nu sunt considerate drept demarare a lucrărilor.
* Solicitantul va completa în acest sens **Declarația privind conformitatea** **cu regulile ajutorului de stat** (Anexa C1.3) şi Anexa C4.5.
* **„Demararea lucrărilor”** înseamnă fie demararea lucrărilor de construcții în cadrul investiției, fie primul angajament cu caracter juridic obligatoriu de comandă pentru echipamente sau oricare alt angajament prin care investiția devine ireversibilă, în funcție de care are loc primul. Cumpărarea de terenuri și lucrările pregătitoare, cum ar fi obținerea avizelor și realizarea studiilor de fezabilitate, nu sunt considerate drept demarare a lucrărilor. În cazul preluărilor de întreprinderi, „demararea lucrărilor” corespunde datei dobândirii activelor direct legate de unitatea preluată.
* **Dacă activitățile proiectului încep anterior declarării eligibilităţii proiectului de către AMPOIM (cu excepția celor care nu sunt** considerate **de demarare a lucrărilor) întregul proiect nu va mai fi eligibil pentru ajutor.**
* În plus, solicitanţii de ajutor de stat în cadrul OS 6.1-producție vor explica în cadrul Cererii de finanţare ce **s-ar întâmpla în absența ajutorului și anume situația în care investiţiile propuse prin proiect nu s-ar realiza**, care este descrisă ca fiind **scenariul contrafactual**.

1. **Pragul de notificare**

În conformitate cu art. 4, alin. 1, lit. s din Regulamentul de ajutor de stat exceptat valoarea ajutorului /proiect/întreprindere nu va depăşi pragul de **15 milioane euro**.

1. **Cumulul**

Pentru acelaşi beneficiar şi aceleaşi cheltuieli eligibile, ajutorul acordat prin prezenta schema nu se poate cumula cu niciun alt ajutor de stat investițional acordat, inclusiv de minimis.

1. **Art. 41, alin 5 din Regulamentul nr. 651/2014**

Ajutoarele pentru investiţii se acordă numai instalaţiilor noi (a se vedea secțiunea 1.3.1 din prezentul ghid).

De asemenea, se va avea în vedere că ajutorul nu se acorda şi nici nu se rambursează dupa ce instalaţia și-a început activitatea, iar ajutorul este independent de rezultat. În acest sens, se va avea în vedere că activităţile proiectului nu trebuie să înceapă înainte de declararea eligibilităţii proiectului şi de asemenea, că **centrala realizată prin proiect nu trebuie să îşi înceapă activitatea de producere energie înainte de primirea ultimei tranșe din ajutorul alocat pentru proiect**.

1. **Costuri eligibile**

În conformitate cu art. 41, alin 6, pct a şi b din Regulamentul de ajutor de stat exceptat, **costurile eligibile** sunt costurile suplimentare de investiții necesare promovării producției de energie din surse regenerabile, la care se aplică intensităţile precizate la secţiunea 1.8 de mai sus.

|  |
| --- |
| Atenţie!  *Costul investiţiilor necesare pentru atingerea nivelului de protecţie a mediului impus de standardele Uniunii nu este eligibil; conform art. 41 din Regulamentul nr. 651/2014, costurile eligibile se referă la realizarea unui nivel mai ridicat de protecție a mediului* |

1. **Intensitatea ajutorului**

În conformitate cu art. 41, alin 7, lit. a, alin.8 şi 9 din Regulamentul de ajutor de stat exceptat de la notificare, intensitatea ajutorului nu va depăşi valorile precizate la secţiunea 1.8 de mai sus, în funcţie de categoria de întreprindere.

|  |  |
| --- | --- |
| **B.** | **În cazul proiectelor propuse de solicitanții unităţi administrativ-teritoriale/subdiviziuni administrativ-teritoriale/ asociaţiile de dezvoltare intercomunitară privind realizarea/ modernizarea de capacități de producere energie (pentru investiții în energie termică, produsă separat sau în cogenerare)** |

**sprijinul financiar se va acorda** cu respectarea următoarelor condiții**:**

1. În cazul în care serviciul public de alimentare cu energie termică **este deja încredințat unui operator**, finanţarea proiectelor de investiţii pentru *producerea de energie termică, în scopul asigurării serviciului public de alimentare cu energie termică* în cadrul acestui obiectiv specific **nu reprezintă ajutor de stat, sub rezerva îndeplinirii următoarelor condiții**:
   * + Redevența stabilită prin contractele de concesiune a rețelei termice de către operatorul desemnat (prin delegare sau prin procedură de achiziție publică) să asigure operarea rețelei va fi majorată proporțional cu valoarea investiției realizate prin proiectul promovat de către UAT şi durata de viaţă a acesteia.
     + Contractul de delegare a serviciului este actualizat prin includerea unei prevederi referitoare la recalcularea redevenţei şi va fi prezentat, **la contractare,** Autorității de Management însoțit de opinia Consiliului Concurenței privind neimplicarea ajutorului de stat.
2. În cazul în care **operatorul existent este scutit de la plata redevenţei majorate** proporţional cu valoarea investiției şi durata ei de viaţă, măsura reprezintă ajutor de stat care poate fi tratat ca şi compensare pentru prestarea unui serviciu de interes economic general (SIEG) cu respectarea următoarelor condiţii:
   * + Contractul de delegare a serviciului va fi actualizat cu prevederile Deciziei Comisiei nr. 2012/21/UE și va fi prezentat, **la contractare,** Autorității de Management însoțit de avizul Consiliului Concurenței cu privire la conformitatea acestuia cu prevederile legale naţionale şi comunitare în vigoare legate de ajutorul de stat;
     + UAT se asigură că sumele cumulate acordate anual operatorului (prin subvenţie și prin scutire la plata redevenţei) nu depăşesc 15 mil. euro, în conformitate cu prevederile Deciziei Comisiei din 20 decembrie 2011 privind aplicarea articolului 106 alineatul (2) din Tratatul privind funcţionarea Uniunii Europene în cazul ajutoarelor de stat sub formă de compensaţii pentru obligaţia de serviciu public acordate anumitor întreprinderi cărora le-a fost încredinţată prestarea unui serviciu de interes economic general (2012/21/UE);

În situaţia în care compensaţia totală anuală depăşeşte 15 mil. euro/an, furnizorul are obligaţia de a o notifica individual Comisiei Europene şi nu se poate acorda decât după obţinerea unei decizii pozitive a forului comunitar.

1. În cazul în care **la solicitarea finanțării nu există un operator al infrastructurii**, încredințarea serviciului public de alimentare cu energie termică se va face prin licitație publică, în mod deschis, transparent și nediscriminatoriu, ținându-se seama în mod corespunzător de normele aplicabile în materie de achiziții publice și a Deciziei Comisiei nr. 2012/21/UE.

În cazul **unităţilor administrativ-teritoriale/subdiviziuni administrativ-teritoriale/asociaţiilor de dezvoltare intercomunitară** care propun *proiecte de producere a energiei termice în scopul consumului propriu*, acestea vor avea în vedere că nu vor putea utiliza energia produsă în alte scopuri care determină obţinerea de venituri, în caz contrar finanţarea fie se va supune regulilor de ajutor de stat precizate mai sus la punctul A, fie regulilor de mai sus de la punctul B. *În acest sens, solicitanţii de finanţare pentru realizarea de capacităţi de producere energie termică din RES pentru consum propriu, vor declara la cererea de finanţare scopul producerii de energie termică.*

**Producerea de energie electrică de către UAT/subdiviziuni administrativ-teritoriale /ADI se supune reglementărilor ajutorului de stat**, întrucât producţia de energie electrică, ca atare, de către o autoritate a administraţiei publice locale sau o asociaţie de dezvoltare intercomunitară **nu poate fi considerată serviciu de utilitate publică și reprezintă furnizarea unui bun pe o piață concurențială.**

**Capitolul 2. Reguli pentru acordarea finanţării**

**Verificarea administrativă și a eligibilității cererilor de finanțare va presupune următoarele aspecte:**

* + se verifică dacă propunerea de proiect a fost depusă în condițiile specificate în prezentul ghid;
  + se are în vedere completarea cererii de finanțare și a anexelor, valabilitatea documentelor, precum și respectarea criteriilor de eligibilitate menționate în prezentul ghid;
  + se verifică îndeplinirea criteriilor din grila de verificare administrativă și a eligibilității cererii de finanțare (anexă la prezentul ghid), respectiv:
  + eligibilitatea solicitantului / structurii instituționale - se va verifica dacă solicitantul îndeplinește criteriile prevăzute în prezentul ghid / apel de proiecte
  + eligibilitatea proiectului - se va verifica dacă proiectul și activitățile sale îndeplinesc criteriile prevăzute în prezentul ghid / apel de proiecte

**2.1. Eligibilitatea solicitantului**

**Solicitanţii trebuie să îndeplinească următoarele condiţii de natură instituţională, legală şi financiară:**

1. Solicitantul are personalitate juridică (este Unitate Administrativ Teritorială/Subdiviziune Administrativ-Teritorială/ Asociaţie de Dezvoltare Intercomunitară sau Societate), este legal constituit în conformitate cu legislaţia specifică din statul membru a cărei naţionalitate o deţine[[1]](#footnote-1):

*Se probează prin:*

* *Actul constitutiv, Statutul, Certificatul constatator eliberat de Oficiul Registrului Comerţului sau documente echivalente cu traducere autorizată (emis cu maximum 30 zile înainte de depunerea cererii de finanţare), valabile la data depunerii documentelor însoţitoare ale Cererii de finanţare, pentru solicitanţi ”societăți”;*
* *Actul de constituire, Statutul, Certificat de inscriere în Registrul Asociațiilor și Fundațiilor, Actul de desemnare reprezentant legal*, *pentru solicitanţi Asociaţii de Dezvoltare Intercomunitară;*
* *Hotărâre judecătorească de validare primar/ Hotărâre de validare a Consiliului Local/Judeţean/ Hotărâre a Consiliului judeţean de alegere a Preşedintelui Consiliului judeţean, pentru solicitanţi Unităţi administrativ teritoriale*/*subdiviziuni administrativ-teritoriale.*

**Atenţie!**

*Sucursalele, agenţiile, reprezentanţele societăţilor sau alte dezmembrăminte fără personalitate juridică nu sunt eligibile.*

*Se va lua în considerare codul CAEN al activităţii pentru care solicitantul intenţionează să acceseze fonduri nerambursabile în cadrul OS 6.1-producţie.*

*Pentru societățile care funcționează și prin filiale / sucursale / punct de lucru, care îndeplinesc împreună condițiile de eligibilitate, societatea mamă va fi eligibilă la finanțare pentru toate structurile coordonate.*

1. Solicitantul îşi desfăşoară activitatea în sectorul producerii de energie electrică şi/sau termică sau asigură furnizarea energiei termice în sistem centralizat către populație sau/și clădirilor publice;
   * *Pentru alții decât UAT/subdiviziuni administrativ-teritoriale/ADI, se probează prin Certificatul constatator eliberat de Oficiul Registrului Comerţului valabil la data depunerii cererii de finanțare sau documente echivalente cu traducere autorizată;*
     1. *Se va lua în considerare codul CAEN al activităţii pentru care solicitantul intenţionează să acceseze fonduri în cadrul OS 6.1. - sectorul producție (nu este obligatoriu ca acesta să fie codul activităţii principale a societăţii).*
     2. *Toate întreprinderile trebuie să aibă înscrisă în Statutul societăţii activitatea privind producerea de energie electrică/termică (corespunzătoare Diviziunii 35:„Producţia și furnizarea de energie electrică și termică, gaze, apa caldă şi aer condiționat”din codurile CAEN); aceasta se va dovedi prin certificatul constatator de la Registrul Comerţului.*
   * *Pentru ADI, se probează cu statutul care atestă constituirea ADI pentru furnizarea serviciului de alimentare cu energie termică către clădirile de utilitate publică și / sau către populație.*
   * *Pentru UAT/ADI care promovează proiectul pentru asigurarea furnizării energiei termice în sistem centralizat către populație, se probează prin:*
2. *Declarația privind scopul producerii de energie termică*
3. *Existența unui contract de delegare a furnizării serviciului cu un operator care deține licență de operare valabilă (unde este cazul, conform declarației); în acest caz se atașează contractul de delegare și licența de operare.*
   * *Pentru UAT / ADI care produc energie în scopul consumului propriu:*
4. *Declarația privind scopul producerii de energie termică.*
5. În cazul societăților, solicitantul se încadrează într-una dintre categoriile: microîntreprindere /întreprindere mică/ întreprindere mijlocie/ întreprindere mare, inclusiv întreprinderi nou-înființate.

* *Solicitantul de tip societate va completa Anexa C1.5 la cererea de finanţare Declaraţia privind încadrarea întreprinderii în categoria IMM (din care să reiasă încadrarea într-o anumită categorie, cu excepția unităţilor administrativ-teritoriale / subdiviziunilor administrativ-teritoriale / asociaţiilor de dezvoltare intercomunitară);*
* *Solicitantul va furniza informații despre toți partenerii, în cazul întreprinderilor legate (Secțiunea A3 privind ”Structura Grupului” din cererea de finanțare).*

Încadrarea solicitanţilor întreprinderi (microîntreprindere, mică, mijlocie, mare, inclusiv întreprinderi nou-înființate) se va face în conformitate cu prevederile Legii nr. 346/2004 privind stimularea înfiinţării şi dezvoltării IMM, cu modificările şi completările ulterioare şi ale Anexei I a Regulamentului CE nr. 651/2014, având în vedere inclusiv identificarea întreprinderilor partenere și/sau legate cu întreprinderea solicitantă, astfel:

* Pentru întreprinderile care au cel puţin un exerciţiu financiar încheiat, categoria întreprinderii se va stabili luând în considerare datele întreprinderilor (număr de angajaţi, cifra de afaceri netă, rezultat anual al bilanțului contabil) din ultimul exerciţiu financiar pentru care s-au depus şi s-au înregistrat situaţiile financiare la organul fiscal competent, cu menţiunea că statutul de microîntreprindere sau de IMM se pierde sau se dobândeşte numai dacă întreprinderea respectivă a depăşit pragurile legale pe parcursul a 2 exerciţii financiare consecutive (se vor analiza şi datele întreprinderii pe exerciţiile financiare precedente).
* Dacă întreprinderea nu are un exerciţiu financiar încheiat (este înfiinţată în anul depunerii CRF), datele luate în considerare sunt cele care fac obiectul unei declaraţii pe proprie răspundere a solicitantului (conform Certificatului constatator şi [Anexei C1.6-](#_ANEXA_1H._Declaraţie)Declaraţie privind încadrarea întreprinderii în categoria IMM).
* Metoda de calcul a datelor unei întreprinderi în cazurile în care aceasta este parteneră şi/sau legată cu o altă întreprindere, prezentată în lege, se va realiza în conformitate cu prevederile *Legii nr. 346/2004 privind stimularea înființării și dezvoltarii întreprinderilor mici și mijlocii* și a Ghidului privind definirea IMM-urilor, elaborat de Comisia Europeană (varianta revizuită în 2015 este disponibilă, limba engleză, la adresa:

[*http://ec.europa.eu/DocsRoom/documents/10109/attachments/1/translations/en/renditions/native*](http://ec.europa.eu/DocsRoom/documents/10109/attachments/1/translations/en/renditions/native)*,* iar varianta în limba română poate fi accesată pe pagina de internet a Ministerului Dezvoltăriii Regionale, Administrației Publice și Fondurilor Europene.

1. Solicitantul **nu** se încadrează într-una din situaţiile de mai jos:
2. este în incapacitate de plată/în stare de insolvenţă conform prevederilor Ordonanţei de urgenţă a Guvernului nr. 46/2013 privind criza financiară şi insolvenţa unităţilor administrativ-teritoriale, respectiv conform prevederilor Legii nr. 85/2014 privind procedurile de prevenire a insolvenței și de insolvență, cu modificările şi completările ulterioare, după caz;
3. este în stare de faliment, lichidare, are afacerile conduse de un administrator judiciar sau activităţile sale comerciale sunt suspendate ori fac obiectul unui aranjament cu creditorii sau este într-o situaţie similară cu cele anterioare, reglementată prin lege, ori face obiectul unei proceduri legale pentru declararea sa în stare de faliment, lichidare, conducerea afacerilor de un administrator judiciar;
4. nu şi-a îndeplinit obligaţiile de plată a impozitelor, taxelor şi contribuţiilor de asigurări sociale către bugetele componente ale bugetului general consolidat, în conformitate cu prevederile legale în vigoare în România;
5. *Solicitantul/reprezentantul legal al Solicitantului* a suferit condamnări definitive datorate unei conduite prefesionale îndreptată împotriva legii, decizie formulată de o autoritate de judecată ce are forţă de res judicata;
6. *Solicitantul/reprezentantul legal al Solicitantului* a fost subiectul unei judecăţi de tip res judicata pentru fraudă, corupţie, implicarea în organizaţii criminale sau în alte activităţi ilegale, în detrimentul intereselor financiare ale Comunităţii Europene;
7. face obiectul unui ordin de recuperare neexecutat în urma unei decizii anterioare a Consiliului Concurenţei sau a Comisiei Europene, prin care un ajutor de stat a fost declarat ilegal şi incompatibil cu piaţa internă;
8. este o întreprindere în dificultate, în conformitate cu prevederile art. 2, punctul 18 din Regulamentul (UE) nr.651/2014 de declarare a anumitor categorii de ajutoare compatibile cu piața internă în aplicarea articolelor 107 și 108 din tratat.

*Se probează prin:*

* *Declaraţia de eligibilitate a solicitantului (Anexa C1.1 la Cererea de finanţare)*
* *Declaraţia privind conformitatea cu ajutorul de stat (C 1.3 la Cererea de finanţare);*
* *În cazul punctului 7 se va verifica îndeplinirea acestei condiții în baza Declaraţiei de eligibilitate a solicitantului (Anexa C1.1. la Cererea de finanţare). Se va verifica îndeplinirea acestei condiții în baza metodologiei de calcul pentru întreprinderi în dificultate ce va fi publicată pe pagina de internet www.fonduri-ue.ro, în corelare cu Anexa C5.3. la Cererea de finanţare.*
* *În cazul selecţiei proiectului, la contractare se va proba îndeplinirea obligaţiilor de la litera d) punctul 3) prin certificatul de atestare fiscală emis de ANAF şi de Direcţia locală de taxe şi impozite, aflate în termenul de valabilitate,conform formatului specific pentru solicitarea de finanţare prin fonduri europene nerambursabile; de asemenea, la contractare vor fi probate alte obligaţii prin Cazier fiscal al solicitantului şi Cazier judiciar al reprezentantului legal aflate în termenul de valabilitate.*

1. Reprezentantul legal al solicitantului, inclusiv membrii UIP, nu se află în situație de conflict de interese, astfel cum este definit în legislaţia naţională.

* *Se probează prin Declaraţia privind conflictul de interese (Anexa C1.4. la Cererea de finanţare)*

1. Solicitantul demonstrează capacitate de management de proiect, prin informații privind Unitatea de Implementare a Proiectului*.*

*Se probează cu:*

* *Decizia de înfiinţare a UIP (Anexa C2.12), CV-urile membrilor UIP/fişe de post (dacă posturile sunt vacante, se prezintă doar fișele de post; pentru posturile ocupate, se prezintă atât CV-urile, cât și fișele de post); a se vedea descrierea din secţiunea Resurse Umane din Cererea de Finanţare.*

1. Solicitantul demonstrează capacitate tehnică pentru susținerea activităților proiectului.

* *Se probează prin dovedirea experienței angajaților/structurii, în implementarea unor proiecte/activități similare din domeniul relevant funcției prestate în cadrul proiectului: CV-uri, fișe de post și alte informații similare relevante (decizii interne) - a se vedea secțiunea Capacitate tehnică din Cererea de Finanțare; echipa tehnică va fi menționată în decizia UIP, într-un capitol separat;*
* *În cazul UAT/subdiviziuni administrativ-teritoriale /ADI care dețin o infrastructură a cărei operare este concesionată, din echipa tehnică pot face și reprezentanți ai operatorului.*

1. Solicitantul demonstrează capacitate financiară pentru susţinerea implementării proiectului:

* Pentru solicitanţi UAT/subdiviziuni administrativ-teritoriale:

*Se probează cu:*

* + *Bugetul aprobat sau documentele care dovedesc realizarea demersurilor realizate pentru includerea în bugetul instituției publice care cofinanțează proiectul, în conformitate cu prevederile OUG nr. 40/2015;*
  + *Anexa C1.2 Declaraţia de angajament corelată cu descrierea din secţiunea Capacitate financiară din Cererea de finanţare.*
  + *Hotărârea consiliului local/ judeţean privind asigurarea cofinanțării proiectului, asigurarea fluxului financiar pentru implementarea proiectului şi acoperirea contravalorii cheltuielilor altele decât cele eligibile;*
* *Pentru solicitanţi ADI:*
* *Demonstrează că nu are pierderi înregistrate în ultimul exerciţiu financiar încheiat. Dacă solicitantul nu a înregistrat un exerciţiu financiar încheiat, trebuie să dovedească capacitatea de a asigura fondurile necesare implementării proiectului şi acoperirea contravalorii cheltuielilor altele decât cele eligibile.*
* *UAT membre ADI asigură cofinanțarea necesară proiectului.*

*Se probează cu:*

* *Contul de profit şi pierdere şi datele informative auditat/semnat de cenzori dacă acest lucru este solicitat de legislaţia în vigoare, pentru ultimul exerciţiu financiar încheiat, anterior anului de depunere a Cererii de finanţare, în corelare cu secțiunea Solicitant din Cererea de finanţare.*
* *Document oficial al solicitantului privind asigurarea fluxului financiar pentru implementarea proiectului şi acoperirea contravalorii cheltuielilor, altele decât cele eligibile.*
* *Hotărârea consiliilor locale / judeţean privind aprobarea cofinanțării proiectului, asigurarea fluxului financiar pentru implementarea proiectului şi acoperirea contravalorii cheltuielilor altele decât cele eligibile.*
* *Pentru solicitanţi întreprinderi:*
* *Solicitantul demonstrează capacitatea financiară pentru implementarea proiectului prin indicatorii de solvabilitate, respectiv dacă raportul dintre Datorii totale și Capitaluri proprii care trebuie să fie mai mic 0,5, în ultimul an financiar;*
* *Dacă solicitantul nu îndeplineşte acest criteriu, solicitantul trebuie să prezinte la depunere o scrisoare de confort angajantă emisă de o instituție bancară* *privind asigurarea unui credit pentru cofinanțarea proiectului și cheltuielile neeligibile ale proiectului;*
* *Solicitantul demonstreaza că a înregistrat profit net sau profit din exploatare în ultimul exercițiu financiar încheiat*;

*Probează cu:*

* + *Bilanțul contabil (consolidat unde este cazul) auditat/semnat de cenzori dacă acest lucru este solicitat de legislaţia în vigoare, depus şi înregistrat la organul fiscal competent, pentru ultimele 3 exerciţii financiare încheiate, anterioare anului de depunere a Cererii de finanţare în corelare cu secțiunea Solicitant din Cererea de finanţare;*
  + *Contul de profit şi pierdere şi datele informative (consolidat unde este cazul) auditat/semnat de cenzori dacă acest lucru este solicitat de legislaţia în vigoare, însoţit de lista entităţilor incluse în consolidare, pentru ultimul exerciţiu financiar încheiat, anterior anului de depunere a Cererii de finanţare, în corelare cu secțiunea Solicitant din Cererea de finanţare;*
  + *Documente de confirmare/alocare a contribuţiei solicitantului (de ex: Hotărârea AGA / CA / Asociatului Unic al societăţii/ privind asigurarea cofinanţării proiectului şi acoperirea contravalorii cheltuielilor altele decât cele eligibile;*
  + *Declaraţia de angajament a solicitantului (Anexa C1.2 la Cererea de finanţare).*

Dacă întreprinderea nu are un exerciţiu financiar încheiat (este înfiinţată în anul depunerii CRF), datele luate în considerare sunt cele care fac obiectul unei declaraţii pe proprie răspundere a solicitantului (conform Certificatului constatator şi Anexei C 1.5 Declaraţie privind încadrarea întreprinderii în categoria IMM). Întreprinderile cu activitate de mai puţin de 3 ani vor depune aceste documente pentru exerciţiile financiare încheiate.

Întreprinderile mari vor depune documentele de mai sus numai pentru ultimul exerciţiu financiar încheiat.

1. În cazul proiectelor care utilizează sursele geotermale pentru producerea de energie termică, solicitanţii care au calitatea de societăți/operatorii infrastructurii de energie termică în cazul UAT /ADI, deţin/sunt în curs de a obţine dreptul de a executa activităţi miniere de explorare/ exploatare, în conformitate cu *Legea minelor nr. 85/2003, cu modificările şi completările ulterioare.*

Se probează, după caz, cu :

* *Certificat de atestare sau, după caz, contract cu un operator care deține certificat de atestare emis de ANRM ;*
* *Adresa de la ANRM, obţinută de către solicitant, privind deţinerea licenţei de explorare/exploatare şi stadiul lucrărilor miniere în cadrul acestora (emisă cu maxim o lună înainte de depunerea proiectului).*

1. Solicitantul justifică necesitatea finanţării proiectului prin ajutor de stat (*efectul stimulativ, pentru proiectele care intră sub incidența ajutorului de stat definit prin Regulamentul nr. 651/2014*)

*Se probează prin:*

* *Declaraţia privind conformitatea cu regulile ajutorului de stat din Anexa C1.3. la Cererea de finanțare;*
* *Anexa C5.3 la Cererea de finanțare (Conformitatea cu regulile de exceptare de la notificare a ajutorului de stat);*
* *Secţiunea Impactul sprijinului din partea Uniunii asupra implementării proiectului, din Cererea de finanţare.*

**2.2. Eligibilitatea proiectului**

Proiectele depuse în cadrul obiectivului specific 6.1-producţie. trebuie să respecte următoarele condiții:

1. Proiectul se încadrează în categoriile de acțiuni finanțabile menţionate în POIM, corespunzătoare Axei Prioritare 6, Obiectivul specific 6.1 – producţie, definite în prezentul ghid al solicitantului și demonstrează contribuția la rezultatele OS 6.1.

* *A se vedea secțiunea Obiective proiect și Descriere investiție, din Cererea de finanţare.*

1. Proiectul cuprinde cel puţin o activitate eligibilă din cele enumerate la secțiunea *1.3.2 Activități finanţabile în cadrul OS 6.1-producţie (cuprinzând în mod obligatoriu achiziția de echipamente de producere a energiei).*

* *A se vedea secțiunea Activităţi previzionate din Cererea de finanțare și Studiul de fezabilitate.*

1. Perioada de implementare a proiectului se încadrează în perioada de eligibilitate a cheltuielilor (între data declarării eligibilității proiectului de către AMPOIM şi 31.12.2023), cu respectarea principiului “*demararea lucrărilor*” *(pentru proiectele care intră sub incidenţa ajutorului de stat definit prin Regulamentul nr. 651/2014, având ca beneficiari întreprinderi şi UAT/subdiviziuni administrativ-teritoriale /ADI - pentru investiţii în capacităţi de producere energie electrică separat sau în cogenerare).*

* *A se vedea secțiunea Activităţi previzionate din Cererea de finanţare.*

1. Perioada de implementare a proiectului se încadrează în perioada de eligibilitate a cheltuielilor, între 01.01.2014 şi 31.12.2023 *(pentru proiectele care nu intră sub incidenţa ajutorului de stat definit prin Regulamentul nr. 651/2014, propuse de UAT / subdiviziuni administrativ-teritoriale / ADI pentru investiţii în capacităţi de producere energie termică separat).*

* *A se vedea secțiunea Activităţi previzionate din Cererea de finanţare.*

1. Nu sunt propuse operațiuni care sunt încheiate în mod fizic sau implementate integral, indiferent dacă toate plățile aferente au fost efectuate iar contribuția publică relevantă a fost plătită beneficiarilor la momentul depunerii cererii de finanțare, în conformitate cu art. 65 alin.6, din Regulamentul UE nr. 1303/2013 *(pentru proiectele care nu intră sub incidenţa ajutorului de stat definit prin Regulamentul nr. 651/2014, propuse de UAT/subdiviziuni administrativ-teritoriale/ADI pentru investiţii în capacităţi de producere energie termică separat).*

* *Se probează prin Declaraţia de eligibilitate a solicitantului, Anexa C1.1 la Cererea de finanţare şi secţiunile Activităţi previzionate și Buget din Cererea de finanţare.*

1. Dacă proiectul conţine investiţii realizate înainte de depunerea cererii de finanţare, acestea au fost verificate din punct de vedere al legislaţiei în vigoare privind achiziţiile publice şi au fost formulate concluzii care permit acceptarea proiectului ca fiind eligibil cu sau fără condiţii (*în cazul UAT/subdiviziuni administrativ-teritoriale/ADI-urilor*, *doar pentru proiectele care nu intră sub incidența ajutorului de stat definit prin Regulamentul nr. 651/2014)*

* *Conform documentului elaborat de Serviciul de Achiziţii al AMPOIM, vizând verificarea dosarului de achiziţie publică depus de către solicitant.*

1. Durata de implementare a proiectului este de maxim 4 ani și nu depăşeşte data de 31.12.2023.

* *A se vedea secțiunea Activităţi previzionate din Cererea de finanţare.*

1. Informaţiile din CRF şi anexele CRF sunt corelate cu informaţiile din studiul de fezabilitate elaborat pe baza HG nr. 907/2016.

* *A se vedea Cererea de finanţare și anexele Cererii de finanţare.*

1. Costul total eligibil al proiectului nu depăşeşte valoarea totală de 50.000.000 euro (echivalent în lei la cursul Inforeuro din luna anterioară depunerii cererii de finanţare).

* *A se vedea secțiunea Buget-Activităţi şi cheltuieli din Cererea de finanțare.*

1. Valoarea finanţării solicitate nu depășește 15.000.000 euro (echivalent în lei la cursul Inforeuro din luna anterioară depunerii cererii de finanţare).

* *A se vedea secțiunea Buget-Activităţi şi cheltuieli din cererea de finanțare.*

1. Proiectul a fost aprobat de către solicitant în condițiile legislației aplicabile.

* *Se probează prin documentele de aprobare a proiectului, în conformitate cu prevederile legale în vigoare (HCL, HCJ, Hotătâre AGA/CA, alte documente similare), ceea ce implică și existența Certificatului de urbanism și a celorlalte avize necesare*

1. Proiectul este localizat în regiunile mai puţin dezvoltate: Vest, Nord-Vest, Nord-Est, Sud-Est, Sud, Sud-Vest, Centru.

* *A se vedea secțiunea Localizare proiect din Cererea de finanțare*

***Atenție!***

*Proiectele implementate în regiunea București-Ilfov nu sunt eligibile.*

1. Activitatea economică identificată prin codul CAEN pentru care se solicită finanţarea este eligibilă iar prin proiect nu se sprijină în niciun fel activităţile/sectoarele excluse conform articolului 1, alin.3 din Regulamentul de ajutor de stat exceptat nr. 651/2014 şi articolul 3, alin. 3 din Regulamentul (UE) nr. 1301/2013 privind Fondul european de dezvoltare regională.

*Se probează prin:*

* *Declarația privind conformitatea cu regulile ajutorului de stat, Anexa C1.3 la Cererea de finanţare;*
* *Declaraţia de angajament Anexa C1.2 la Cererea de finanţare;*
* *Anexa C5.3 la Cererea de finanțare.*

|  |
| --- |
| ***Atenție!***  În cadrul OS 6.1- Producţie, în conformitate cu prevederile Regulamentului nr. 651/2014 privind ajutorul de stat şi ale Regulamentului (UE) nr. 1301/2013 privind Fondul european de dezvoltare regională, nu se acordă sprijin financiar pentru următoarele:   1. sectoare:   a) sectorul pescuitului şi acvaculturii;  b) sectorul prelucrării şi comercializării produselor agricole, în următoarele cazuri:  - atunci când valoarea ajutoarelor este stabilită pe baza preţului sau a cantităţii unor astfel de produse achiziţionate de la producători primari sau introduse pe piață de întreprinderile respective; sau  - atunci când ajutoarele sunt condiționate de transferarea lor parțială sau integrală către producătorii primari;  c) sectorul producției agricole primare;  a) facilitarea închiderii minelor de cărbune necompetitive, astfel cum sunt reglementate de Decizia nr. 2010/787 a Consiliului.  b) dezafectarea sau construirea de centrale nucleare;  c) investițiile care vizează o reducere a emisiilor de gaze cu efect de seră ale activităților enumerate în anexa I la Directiva 2003/87/CE;  d) fabricarea, prelucrarea și comercializarea tutunului și a produselor din tutun;   1. obiective:   a) ajutoarelor destinate activităților legate de exportul către țări terțe sau către alte state membre, respectiv ajutoarelor legate direct de cantitățile exportate, de înființarea și funcționarea unei rețele de distribuție sau de alte costuri curente legate de activitatea de export;  b) ajutoarelor condiționate de utilizarea preferențială a produselor naționale față de produsele importate;  c) acordarea de ajutoare este condiționată de obligația ca beneficiarul să utilizeze bunuri produse la nivel național sau servicii naționale;  În cazul în care o întreprindere își desfășoară activitatea atât în sectoarele excluse menționate la A lit.(a), (b) sau (c), cât și în sectoarele care intră în sfera de acordare a finanţării, aceasta poate primi ajutor pentru aceste ultime sectoare sau activități, cu condiția să dovedească fie separarea activităților, fie o distincție între costuri, astfel încât activitățile desfășurate în sectoarele excluse să nu beneficieze de ajutoarele acordate în temeiul Obiectivului specific 6.1-producţie din POIM. |

1. Proiectul respectă reglementările naţionale şi comunitare privind eligibilitatea cheltuielilor, promovarea egalităţii de şanse şi politica nediscriminatorie; dezvoltarea durabilă, tehnologia informaţiei; achiziţiile publice; informare şi publicitate; ajutorul de stat precum şi orice alte prevederi legale aplicabile fondurilor europene structurale și de investiții, dupa caz.

*Se probează prin:*

* *Declarația de eligibilitate a solicitantului din Anexa C1.1 la Cererea de finanţare, corelat cu secțiunea Principii orizontale*
* *Anexa C5.8. Planul de informare și publicitate*

1. Investiția/investițiile din cadrul proiectului pentru care se solicită finanţare nu a/au mai beneficiat de finanţare din fonduri publice, în ultimii 5 ani înainte de data depunerii cererii de finanţare, cu excepţia studiilor preliminare (studiul de prefezabilitate, analiza geo-topografică, studiu de fezabilitate, proiect tehnic, detalii de execuţie).

*Se probează prin:*

* *Declarația de eligibilitate a solicitantului din Anexa C1.1 la Cererea de finantare, în corelare cu secțiunea Solicitant din Cererea de finanțare.*

1. Bugetul proiectului respectă indicaţiile privind încadrarea în categoriile de cheltuieli, conform Anexei 5 la prezentul ghid

*Se probează prin:*

* *Secţiunea Buget - Activități și cheltuieli din Cererea de finanţare*
* *Anexa C5.3 la Cererea de finantare*

1. Este asigurată distribuția energiei termice către consumatori, inclusiv infrastructura aferentă (*pentru proiectele propuse de societăți pentru investiţii în capacităţi de producere energie termică*)

* *A se vedea secțiunea Descrierea investiției din Cererea de finanțare şi Studiul de fezabilitate*

1. Proiectele de producție a energiei termice în scopul prestării serviciului public fie prevăd și realizarea rețelelor de transport/distribuție, parte a infrastructurii publice/ propune măsuri concrete de reabilitare/ modernizare a rețelelor/ fie demonstrează că rețelele sunt conform standardelor în vigoare, dacă proiectul nu conține astfel de investiții (*pentru proiectele propuse de UAT/subdiviziuni administrativ-teritoriale/ADI pentru investiţii în capacităţi de producere energie termică*); Cheltuielile eligibile aferente rețelelor nu vor depăși 20% din valoarea eligibilă a proiectului.

* *A se vedea secțiunea Descrierea investiției din Cererea de finanțare, Studiul de fezabilitate și Bugetul proiectului.*

1. Proiectele de producție a energiei termice în scopul prestării serviciului public de furnizare energie termică, respectă condițiile precizate la Secțiunea 1.9. Ajutor de stat, punctul B

* *Probează cu Anexa C1.2 Declaraţia de angajament la Cererea de finanțare.*

1. Prin capacitățile de producție finanțate, energia produsă (inclusiv prin cogenerare) este destinată:

* furnizării, prin comercializare, către consumatori, în proporție **de peste 60% din energia totală produsă anual (electric şi termic),** *în cazul proiectelor propuse de întreprinderi (societăți).*
* **furnizării energiei termice în reţeaua de transport şi distribuţie în scopul asigurării serviciului public de alimentare cu energie termică**sau **pentru consumul propriu** (clădiri publice deținute și ocupate de autoritățile și instituțiile publice locale), *în cazul UAT/subdiviziuni administrativ-teritoriale/ADI.*
* *Se probează cu Declarația de angajament, Studiul de fezabilitate și Declarația privind scopul producerii de energie termică C1.6 la Cererea de finanţare, în corelare cu secţiunea Justificare din Cererea de finanţare.*

1. Justificarea cererii de energie termică reală, în cazul furnizării energiei către consumatori /în reţeaua de transport și distribuție/în cazul consumului propriu de energie termică.

* *Se probează prin precontract / angajament ferm pe minim 1 an cu consumatorii de energie cărora li se va livra căldura produsă în capacităţile finanţate ;*
* *Studiul de fezabilitate, în corelare cu secţiunea Justificare din Cererea de finanţare;*
* *În cazul selecţiei proiectului, la contractare se va proba prin contractul/contractele de furnizare a energiei.*

1. Pentru instalațiile care utilizează biomasa, nu sunt utilizați combustibilii fosili / sunt utilizați combustibili fosili doar pentru pornire și oprire conform informaţiilor din Cererea de finanțare şi anexele la Cererea de finanțare)**.** Această condiţie se aplică tuturor solicitanţilor: întreprinderi şi autorităţi publice locale/subdiviziuni administrativ-teritoriale/asociaţii de dezvoltare intercomunitară. În vederea monitorizării respectării acestei condiţii, solicitantul va prevedea în cadrul proiectului (SF) contorizarea intrărilor de combustibil. În acest scop, instalaţia va fi prevazută cu grupuri de măsură separate pe fiecare combustibil şi înregistrare continuă a parametrilor de debit instantaneu, debit consumat între două opriri şi debit anual total. Aparatura utilizată va respecta reglementǎrile metrologice în domeniu emise de Biroul Român de Metrologie Legală, iar schemele de instalare vor respecta normativele tehnice specifice.

* *Se probează cu Studiul de fezabilitate, Anexa C5.1 la Cererea de finantare.*

1. În cazul cogenerării, aceasta este de înaltă eficiență, conform definiției din Directiva 2012/27/UE, iar tehnologiile de cogenerare sunt cele prevazute de Directiva 2012/27/UE.

* *Se probează cu studiul de fezabilitate, Anexa C5.1 la Cererea de finanțare.*

1. În cazul proiectelor de producere a energiei din biomasă/biogaz, se asigură resursele prime necesare pentru operarea instalaţiei, ulterior finalizării proiectului şi primirii ultimei tranșe pe proiect, inclusiv analiza lanțului de furnizori, modalitatea de contractare.

* *Se probează cu precontract sau angajament ferm pe o perioadă de minim 1 an de la finalizarea proiectului pentru achiziţionarea biomasei ca materie primă, în conformitate cu prevederile legale, alte dovezi privind obtinerea materiei prime etc).*
* *În cazul selecţiei proiectului, la contractarea finanțării se va proba prin contractul privind achiziţionarea biomasei*
* *Strategia prin care se garantează obținerea materiei prime necesare operării instalației pe perioada de sustrenabilitate a proiectului, inclusiv analiza lanțului de furnizori, modalitatea de contractare.*

1. În cazul proiectelor care utilizează biomasa/biogazul, tehnologia adoptată respectă încadrarea în concentrațiile de emisii din gazele emanate în atmosferă, în conformitate cu legislația specifică în vigoare (v. http://www.anpm.ro/domenii)

* *Se probează cu studiul privind încadrarea în normele precizate de legislația în vigoare*

1. În cazul proiectelor care produc biogaz, materia primă este exclusiv din material organic nou (materie primă nouă) sau neprelucrat/netransformat.

* *Studiul de fezabilitate*
* *Se probează prin documentul de determinare a puterii calorifice a materiei prime pentru procesul de obținere a biogazului*

1. În cazul proiectelor de producere a energiei din biomasă/biogaz sursa regenerabilă utilizată pentru producerea de energie în cadrul OS 6.1-producție se încadrează în tipurile de biomasă prevăzute în *Articolul 12, Grupa 1 si 2 din Decizia Comisiei din 18 iulie 2007 de stabilire a unor orientări privind monitorizarea şi raportarea emisiilor de gaze cu efect de seră în conformitate cu Directiva 2003/87/CE a Parlamentului European şi a Consiliului*; biomasa din silvicultură acceptată pentru finanțare fiind exclusiv cea prezentată la *art. 1, alin (1) lit. a) si b) din Anexa la Ordinul Ministerului Mediului, Apelor și Pădurilor nr. 1534/2016 privind aprobarea Procedurii de emitere a certificatelor de origine pentru biomasa provenită din silvicultură și industriile conexe și utilizată în producerea de energie electrică din surse regenerabile de energie.*

* *Se probează cu precontract sau angajament ferm pe o perioadă de minim 1 an de la finalizarea proiectului pentru achiziţionarea biomasei ca materie primă, în conformitate cu prevederile legale, alte dovezi privind obținerea materiei prime etc., în corelare cu secţiunea Justificare din Cererea de finanţare.*

1. În cazul proiectelor de valorificare a energiei geotermale care includ și pompele de caldură, acestea au un coeficient de performanță în conformitate cu prevederile Directivei 2009/28/EC pentru promovarea utilizării energiei din surse regenerabile de energie (anexa VII).

* *Se probează prin Studiul de fezabilitate*

1. Se va demonstra dreptul de proprietate/concesiune/administrare/superficie al imobilelor unde se realizează investiţia, pe perioada implementării proiectului şi inclusiv pe o perioadă de cinci ani de la data previzionată pentru efectuarea plăţii finale în cadrul proiectului şi dreptul de a efectua lucrările prevăzute în proiect asupra terenului. Contractul de concesiune trebuie să se afle în perioada de valabilitate. De asemenea, în cazul modernizărilor capacităţilor de producere energie existente, se va face dovada calităţii de proprietar.

* *Se probează cu actele admise de lege privind drepturile de proprietate/concesiune/administrare/superficie asupra imobilelor, necesare pentru implementarea proiectului;*
* *Declarația de eligibilitate a solicitantului (Anexa C1.1. la Cererea de finanţare);*
* *Actul privind dreptul de proprietate (pentru capacităţi existente).*

La momentul depunerii cererii de finanţare, solicitantul va proba printr-o:

* Declaraţie *de eligibilitate a solicitantului (Anexa C1.1. la Cererea de finanţare) că* ***imobilele/ capacităţile existente*:**
* Sunt disponibile pentru investiții (în sensul că deţine un drept real asupra acestora sau au fost inițiate demersurile pentru obținerea dreptului de proprietate/concesiune/ administrare/superficie. Exemplu: hotărâre a autorităţii deliberative /precontract de vânzare – cumpărare;
* Sunt libere de orice sarcini, în sensul că nu este afectat de limitări legale, convenționale, judiciare ale dreptului real invocat, incompatibile cu realizarea activităților proiectului;
* Nu fac obiectul unor litigii în curs de soluţionare la instanţele judecătoreşti cu privire la situaţia juridică;
* Nu fac obiectul revendicărilor potrivit unor legi speciale în materie sau dreptului comun.
* Pentru ***imobile*** se va proba cu actele admise de lege (act de proprietate / administrare/ contract de concesiune/superficie) sau cele pentru iniţierea demersului pentru obţinerea acestor drepturi, după caz
* Pentru ***capacităţi existente*** se va proba cu actele admise de lege pentru dreptul de proprietate.

*Pentru dreptul de proprietate publică se va proba cu Hotărâre de Guvern, iar în cazul dreptului de administrare cu Hotărârea Consiliului Local/de Consiliu Judeţean, după caz.*

Pentru rețele, unde dreptul de proprietate nu este obligatoriu se va prezenta acordul proprietarilor/alte documente prevăzute de lege, după caz, asupra terenurilor private unde accesul se face conform prevederilor Codului civil, a Legii energiei electrice și a gazelor naturale nr. 123/2012 și Legea nr. 50/1991 privind autorizarea executării lucrărilor de construcţii *(doar pentru solicitanţii UAT/subdiviziuni administrativ-teritoriale/ADI).*

* *Dacă furnizarea energiei termice se va realiza printr-o rețea existentă, care nu necesită lucrări de modernizare, se va face dovada proprietății/ dreptului de utilizare/concesiune a acesteia;*
* *Dacă furnizarea energiei termice se va realiza printr-o rețea existentă, care necesită lucrări de modernizare, se va face dovada proprietății/ dreptului de utilizare/concesiune a acesteia;*
* *Dacă furnizarea energiei termice se va face printr-o rețea care se va realiza prin proiect, se va face dovada proprietății terenului pe care se va construi rețeaua /concesiunii acestuia.*

*Plan de amplasament vizat de OCPI pentru imobilele pe care se propune a se realiza investiţia în cadrul proiectului (la depunerea aplicației de finanțare)(doar pentru solicitanţii UAT*/*subdiviziuni administrativ-teritoriale/ADI).*

La semnarea contractului de finanţare, (în cazul aprobării proiectului pentru finanţare), solicitantul va face dovada deţinerii dreptului de proprietate/concesiune/administrare/superficie pentru imobilele supuse investiţiei pentru care la cererea de finaţare au fost depuse acte prevăzute de lege pentru iniţirea demersului de obţinere a acestor drepturi:

* *Se probează prin oricare dintre actele admise de lege (act de proprietate / administrare/ contract de concesiune/superficie, valabile cel puţin încă 5 ani la data previzionată a ultimei plăţi în cadrul proiectului;*
* *Extras de carte funciară care să probeze că imobilele* ***/****capacităţile existente vor fi libere de orice sarcini, că nu fac obiectul unor litigii în curs de soluţionare la instanţele judecătoreşti cu privire la situaţia juridică, că nu fac obiectul revendicărilor potrivit unor legi speciale în materie sau dreptului comun.*

Atenţie!

Acolo unde nu se precizează, regulile sunt aplicabile tuturor acţiunilor finanţabile.

**Îndeplinirea condiţiilor de natură instituţională, legală şi financiară se probează cu aplicarea corespunzătoare de către AM POIM a prevederilor Ordonanței de Urgență a Guvernului nr. 41/2016 privind stabilirea unor măsuri de simplificare la nivelul administraţiei publice centrale şi pentru modificarea şi completarea unor acte normative.**

**2.3. Eligibilitatea cheltuielilor**

*Baza legală:*

* Regulamentul (UE, EURATOM) nr. 1311/2013 al Consiliului din 2 decembrie 2013 de stabilire a cadrului financiar multianual pentru perioada 2014 – 2020;
* Regulamentul (UE) nr. 1303/2013 prevede la art. 65, 66, 67, 68, 69 condiţiile generale pe care trebuie să le îndeplinească cheltuielile efectuate de către beneficiari pentru a fi eligibile pentru finanţare din contribuţia din fondurile europene;
* Regulamentul (UE) nr. 1301/2013 al Parlamentului European și al Consiliului din 17 decembrie 2013 privind Fondul european de dezvoltare regională și dispozițiile specifice aplicabile obiectivului referitor la investițiile pentru creștere economică și locuri de muncă și de abrogare a Regulamentului (CE) nr. 1080/2006;
* Hotărârea Guvernului nr. 399/2015 privind regulile de eligibilitate a cheltuielilor efectuate în cadrul operaţiunilor finanţate prin Fondul european de dezvoltare regională, Fondul social european şi Fondul de coeziune 2014-2020;
* Hotărârea Guvernului nr. 216/2017 privind aprobarea schemei de ajutor de stat având ca obiectiv sprijinirea investiţiilor destinate promovării producţiei de energie din surse regenerabile mai puţin exploatate, respectiv biomasă, biogaz, energie geotermală;
* Regulamentul (UE) nr. 651/2014 de declarare a anumitor categorii de ajutoare compatibile cu piața internă în aplicarea articolelor 107 și 108 din tratat;
* Legislația națională și europeană în vigoare la data semnării contractului de finanțare;
* Instrucțiunile AM/OI, pentru contractele de finanțare semnate după data (publicării) acestora.

Pentru a fi eligibile în vederea finanţării prin POIM, toate cheltuielile trebuie să respecte prevederile reglementărilor de mai sus, să corespundă obiectivelor POIM, să fie indispensabile atingerii obiectivelor proiectului, să fie incluse în Cererea de finanţare aprobată şi defalcate în bugetul cererii de finanţare.

Pentru a fi rambursată, o cheltuială trebuie să îndeplinească în mod cumulativ, următoarele condiţii cu caracter general, conform HG nr. 399/2015:

* 1. să fie angajată de către beneficiar şi plătită de acesta în condiţiile legii între 1.01.2014 şi 31.12.2023 (pentru proiectele care nu intră sub incidenţa ajutorului de stat )/data declarării eligibilităţii proiectului de către AMPOIM şi 31 decembrie 2023 (pentru proiectele care intră sub incidenţa ajutorului de stat, în baza Regulamentului nr. 651/2014);
  2. să fie însoţită de facturi emise în conformitate cu prevederile legislaţiei naţionale sau a statului în care acestea au fost emise ori de alte documente contabile pe baza cărora se înregistrează obligaţia de plată şi de documente justificative privind efectuarea plăţii şi realitatea cheltuielii efectuate, pe baza cărora cheltuielile să poată fi verificate/controlate/auditate, cu respectarea prevederilor art. 131 alin. (2) şi (4) din Regulamentul (UE) nr. 1.303/2013;
  3. să fie în conformitate cu prevederile programului;
  4. să fie în conformitate cu contractul/decizia/ordinul de finanţare, încheiat între autoritatea de management sau organismul intermediar şi beneficiar, cu respectarea art. 65 alin. (11), art. 70, art. 71, art. 125 alin. (1) şi art. 140 din Regulamentul (UE) nr. 1.303/2013;

să fie rezonabilă şi necesară realizării operaţiunii;

* 1. să respecte prevederile legislaţiei Uniunii Europene şi naţionale aplicabile;
  2. să fie înregistrată în contabilitatea beneficiarului, cu respectarea prevederilor art. 67 din Regulamentul (UE) nr. 1.303/2013

***În plus, o cheltuială este eligibilă dacă:***

Activitățile proiectului prezent pentru care se rambursează cheltuiala nu au fost finanțate, în ultimii 5 ani înainte de data depunerii cererii de finanțare, din fonduri publice.

***Cheltuielile identificate de beneficiar vor fi încadrate pe categoriile de cheltuieli din Anexa 5 la ghid.***

***Costurile care nu sunt direct legate de realizarea unui nivel mai ridicat de protecție a mediului nu sunt eligibile, pentru proiectele care intră sub incidența Regulamentului nr. 651/2014.***

|  |
| --- |
| **Atenţie!**   * Solicitantul îşi asumă obligaţia de a nu primi finanţări din alte surse publice pentru aceleaşi cheltuieli eligibile ale proiectului, sub sancţiunea rezilierii contractului; solicitantul va depune o declaraţie care atestă că nu a mai primit sprijin din fonduri publice pentru proiectul propus (vezi Declaraţia de eligibilitate a solicitantului- Anexa C1.1 la Cererea de finanţare). * Cheltuielile aferente activităţilor proiectului realizate înainte de declararea eligibilităţii proiectului de către AMPOIM (inclusiv cele care nu sunt considerate de demarare a lucrărilor) nu sunt eligibile a fi decontate în cadrul Obiectivului specific 6.1-producție *(A se vedea secţiunea 1.9 privind ajutorul de stat).*   Cheltuielile privind informarea, publicitatea și auditul financiar sunt obligatorii, dar neeligibile a fi decontate în cadrul OS 6.1-productie, în conformitate cu regulile de ajutor de stat. |

**Nu sunt eligibile** următoarele tipuri de cheltuieli (în conformitate cu prevederile Art. 13, lit. h din HG nr. 399/2015):

* cheltuieli aferente contribuției în natură
* cheltuieli cu amortizarea
* cheltuieli cu achiziția imobilelor deja construite
* cheltuieli de leasing
* cheltuieli cu închirierea, altele decât cele prevăzute la cheltuielile generale de administrație
* cheltuieli cu achiziția de mijloace de transport
* cheltuieli generale de administrație
* dobânda debitoare cu excepţia celor referitoare la granturi acordate sub forma unei subvenţii pentru dobândă sau pentru comisioane de garantare
* alte comisioane aferente creditelor
* achiziţia de echipamente second-hand
* amenzi, penalităţi şi cheltuieli de judecată și arbitraj
* costurile pentru operarea obiectivelor de investiţii
* cheltuielile efectuate pentru obiective de investiţii executate în regie proprie

In plus faţă de cele precizate mai sus, **pentru proiectele care intră sub incidenţa ajutorului de stat**, în conformitate cu prevederile Art. 41 din Regulamentul nr.651/2014, **nu sunt eligibile** pentru a fi decontate în cadrul OS 6.1 producţie, următoarele tipuri de cheltuieli:

* Cheltuieli cu auditul achiziționat de beneficiar pentru proiect
* Cheltuieli pentru consultant în elaborare studii de piață/evaluare
* Cheltuieli aferente managementului de proiect
* Cheltuieli de informare, comunicare și publicitate
* Cheltuielile cu studiile de teren (realizate înainte de demararea lucrărilor)
* Cheltuieli pentru organizarea procedurilor de achiziţie
* Cheltuieli pentru obținere avize, acorduri, autorizații (realizate înainte de demararea lucrărilor)
* Cheltuieli pentru proiectare și inginerie (realizate înainte de demararea lucrărilor)
* Cheltuieli pentru achiziția terenului, cu sau fără construcții (realizate înainte de demararea lucrărilor)
* Cheltuieli pentru comisioane, cote, taxe

***Prefinanţarea***

**Baza legală:**

* **OUG nr. 40/2015 privind gestionarea financiară a fondurilor europene pentru perioada de programare 2014-2020**

Prefinanţarea se acordă, în conformitate cu prevederile OUG nr. 40/2015 privind gestionarea financiară a fondurilor europene pentru perioada de programare 2014-2020 şi ale HG nr. 93/2016 pentru aprobarea Normelor metodologice de aplicare a prevederilor OUG nr. 40/2015, după cum urmează:

* beneficiarilor, alţii decât cei prevăzuţi la art. 6 alin. 1 - 4 şi 6 din OUG nr. 40/2015;
* în tranşe, fără ca valoarea totală să depăşească contravaloarea cheltuielilor pentru care se acordă, calculată pentru o perioadă de maxim 3 luni;
* pentru cheltuielile salariale, cheltuielile aferente subvenţiilor, burselor, premiilor, onorariilor aferente activităţilor independente desfăşurate în conformitate cu legislaţia în vigoare şi pentru cheltuielile cu deplasările;
* din fonduri europene, cât şi din cofinanţarea publică asigurată din bugetul de stat corespunzător cotelor stabilite prin contractul de finanţare.

Sumele primite ca prefinanţare, aferente acelor tipuri de cheltuieli care nu pot fi efectuate din contul de prefinanţare, pot fi transferate de către beneficiari în conturi deschise la bănci comerciale, cu condiţia efectuării cheltuielilor respective în termen de maximum 3 zile lucrătoare de la data efectuării transferului.

Beneficiarul care a depus cererea de prefinanţare, are obligaţia depunerii unei cereri de rambursare care să cuprindă toate cheltuielile efectuate pentru care s-a acordat prefinanţarea. Depunerea se face în termen de maxim 10 zile calendaristice de la expirarea perioadei pentru care a fost acordată tranşa de prefinanţare, încălcarea acestei prevederi aflându-se sub sancţiunea rezilierii contractului de finanţare.

În cazul în care beneficiarul nu efectuează viramentul sau sunt identificate neconcordanţe între sumele virate şi sumele rezultate din verificarea documentelor financiare aferente proiectului, autoritatea de management va efectua deducerile necesare din rambursarea aferentă fondurilor europene şi contribuţiei din bugetul de stat, cel târziu la cererea de rambursare finală.

Cu excepţia primei tranşe de prefinanţare, următoarele tranşe de prefinanţare se acordă cu deducerea sumelor necheltuite din tranşa acordată anterior. În situaţia în care autoritatea de management constată erori în raportul de justificare a prefinanţării aferent tranşei/ tranşelor anterioare, aceasta poate sista acordarea următoarelor tranşe de prefinanţare.

Beneficiarii au obligaţia restituirii integrale sau parţiale a prefinanţării acordate în cazul în care aceştia nu justifică prin cereri de rambursare utilizarea corespunzătoare a acesteia, ca urmare a notificării transmise de autoritatea de management. În cazul în care restituirea nu se realizează în termen de 15 zile de la data emiterii notificării, autoritatea de management emite decizie de recuperare a prefinanţării, care va constitui titlu de creanţă şi va fi tratat conform prevederilor OG nr. 66/2011.

În cazul beneficiarilor prevăzuţi la art. 7, alin 1 şi 2 din OUG nr. 40/2015 **privind gestionarea financiară a fondurilor europene pentru perioada de programare 2014-2020**, prefinanţarea care a rămas neutilizată la sfârşitul exerciţiului bugetar se reflectă în excedentul bugetului local/ al instituţiei publice locale după caz şi va fi utilizat în anul următor cu aceeaşi destinaţie.

**Atenţie!**

Pentru proiectele care intră sub incidenţa ajutorului de stat nu se acordă prefinanţare.

***Prevederi privind TVA***

**Baza legală:**

* HG nr. 399/2015 privind regulile de eligibilitate a cheltuielilor efectuate în cadrul operaţiunilor finanţate prin Fondul european de dezvoltare regională, Fondul social european şi Fondul de coeziune 2014-2020

Pentru a fi eligibilă, cheltuiala cu taxa pe valoarea adăugată trebuie să fie aferentă unor cheltuieli eligibile efectuate în cadrul proiectelor finanţate din fonduri.

Cheltuiala cu taxa pe valoarea adăugată este eligibilă dacă este nerecuperabilă, potrivit legii, cu respectarea prevederilorart. 69 alin. (3) lit. c) din Regulamentul (UE) nr. 1303/2013 și ale art. 12 din Hotărârea Guvernului (HG) nr. 399/2015 privind regulile de eligibilitate a cheltuielilor efectuate în cadrul operaţiunilor finanţate prin Fondul european de dezvoltare regională, Fondul social european şi Fondul de coeziune 2014-2020. În funcție de situația TVA specifică proiectului se va completa una dintre anexele **Ordinului comun MFE/MFP nr. 698/1425/08.08.2016 pentru aprobarea Instrucţiunilor de aplicare a prevederilor art. 12 din HG nr. 399/2015 privind regulile de eligibilitate a cheltuielilor efectuate în cadrul operaţiunilor finanţate prin Fondul european de dezvoltare regională, Fondul social european şi Fondul de coeziune 2014-2020.**

***Implementarea financiară a proiectului***

**Baza legală:**

* **Ordonanța de urgență a guvernului nr. 40/2015 privind gestionarea financiară a fondurilor europene pentru perioada de programare 2014-2020**

Implementarea financiară se face prin mecanismul rambursării cheltuielilor efectuate sau prin cel al decontării cererilor de plată așa cum prevede OUG nr. 40/2015. Obligațiile beneficiarului și ale AM referitor la plăți sunt detaliate în conținutul contractului de finanțare.

**Atenţie!**

În cadrul acestui Obiectiv Specific nu se acordă prefinanţare.

* **Mecanismul rambursării cheltuielilor efectuate**

Implică transmiterea de către beneficiari a unor cereri de rambursare în care sunt solicitate la rambursare cheltuieli care au fost efectuate și pentru care sunt atașate dovezi ale efectuării cheltuielilor.

Beneficiarii au obligația de a depune la autoritatea de management cereri de rambursare pentru cheltuielile efectuate care nu au fost incluse în cereri de rambursare aferente unor cereri de plată sau a unor cereri de rambursare aferente unor cereri de prefinanțare, în termen de maxim 3 luni de la efectuarea acestora.

În termen de maximum 20 de zile lucrătoare de la data depunerii de către beneficiar la autoritatea de management, a cererii de rambursare întocmite conform contractului de finanțare, autoritatea de management autorizează cheltuielile eligibile cuprinse în cererea de rambursare și efectuează plata sumelor autorizate în termen de 3 zile lucrătoare de la data la care autoritatea de management dispune de resurse în conturile sale. După efectuarea plății, autoritatea de management notifică beneficiarilor plata aferentă cheltuielilor autorizate din cererea de rambursare.

Pentru depunerea de către beneficiar a unor documente adiționale sau clarificări solicitate de autoritatea de management, termenul de 20 de zile lucrătoare poate fi întrerupt fără ca perioadele de întrerupere cumulate să depășească 10 zile lucrătoare.

În cazul aplicării unor reduceri procentuale de către autoritățile de management în conformitate cu art. 6 alin. (3) din OG nr. 66/2011 privind prevenirea, constatarea și sancționarea neregulilor apărute în obținerea și utilizarea fondurilor europene și/sau a fondurilor publice naționale aferente acestora, notificarea beneficiarilor privind plata cheltuielilor aferente autorizate se va realiza în termen de maximum 10 zile lucrătoare de la efectuarea plății.

În cazul ultimei cereri de rambursare depuse de beneficiar în cadrul proiectului, termenul de 20 de zile lucrătoare poate fi prelungit cu durata necesară efectuării tuturor verificărilor procedurale specifice autorizării plății finale, dar nu mai mult de 90 de zile lucratoare.

Nedepunerea de către beneficiar a documentelor sau clarificărilor solicitate în termenul prevăzut în contractul de finanțare atrage respingerea, parțială sau totală, după caz, a cererii de rambursare.

* **Mecanismul decontării cererilor de plată** se aplică beneficiarilor de proiecte finanțate din fonduri europene, alții decât cei prevăzuți la art. 6 alin. (1) - (4) și (6) din OUG nr. 40/2015 privind gestionarea financiară a fondurilor europene pentru perioada de programare 2014-2020.

După primirea facturilor pentru livrarea bunurilor/ prestarea serviciilor/ execuția lucrărilor recepționate, acceptate la plată, a facturilor de avans în conformitate cu clauzele prevăzute în contractele de achiziții aferente proiectelor implementate, acceptate la plată, beneficiarul depune cererea de plată și documentele justificative aferente acesteia.

Beneficiarii alții decât cei prevăzuți la art. 6 și 7 din OUG nr. 40/2015, au obligația de a achita integral contribuția proprie aferentă cheltuielilor eligibile incluse în documentele anexate cererii de plată.

În termen de maximum 20 de zile lucrătoare de la data depunerii de către beneficiar a cererii de plată cu respectarea prevederilor art. 20, alin. (2) și (4) din OUG nr. 40/2015, autoritatea de management efectuează verificarea cererii de plată. După efectuarea verificărilor Autoritatea de management virează beneficiarului valoarea cheltuielilor rambursabile, în termen de 3 zile lucrătoare de la data la care aceasta dispune de resurse în conturile sale, într-un cont distinct de disponibil deschis pe numele beneficiarilor la unitățile teritoriale ale Trezoreriei Statului. În ziua următoare virării, autoritatea de management transmite beneficiarilor o notificare, întocmită distinct pentru fiecare dintre aceștia.

Pentru depunerea de către beneficiar a unor documente adiționale sau clarificări solicitate de autoritatea de management, termenul de 20 de zile lucrătoare prevăzut la art. 20, alin. (5) poate fi întrerupt fără ca perioadele de întrerupere cumulate să depășească 10 zile lucrătoare.

***Sumele primite de beneficiar în baza cererilor de plată nu pot fi utilizate pentru o altă destinație decât cea pentru care au fost acordate.***

În termen de maximum 30 zile lucrătoare de la data încasării sumelor virate de către Autoritatea de Management conform art. 20, alin. (8) din OUG nr. 40/2015, beneficiarii au obligația de a depune cererea de rambursare aferentă cererii de plată la Autoritatea de management, în care sunt incluse sumele din facturile decontate prin cererea de plată.

Beneficiarii au obligația restituirii integrale sau parțiale a sumelor virate în cazul proiectelor pentru care aceștia nu justifică prin cereri de rambursare utilizarea acestora.

Nerespectarea prevederilor alin. (8) de către beneficiari constituie încălcarea contractului de finanțare, autoritatea de management putând decide rezilierea acestuia.

***Proiecte generatoare de venituri (doar pentru proiectele care nu intră sub incidenţa ajutorului de stat)***

Proiectele generatoare de venituri au ca baza legală prevederile art. 61 din Regulamentul General nr. 1303/2013 stabilind prevederile generale privind Fondul European pentru Dezvoltare Regională, Fondul Social European şi Fondul de Coeziune, Fondul European Agricol pentru Dezvoltare Rurală şi Fondul European pentru Pescuit şi Afaceri Maritime.

Conform prevederilor art. 61 alin. 1 din Regulamentul General nr. 1303/2013 “venituri nete” înseamnă intrările de numerar plătite direct de utilizatori pentru bunurile sau serviciile din cadrul operaţiunii, cum ar fi taxele suportate direct de utilizatori pentru utilizarea infrastructurii, vânzarea sau închirierea de terenuri sau clădiri ori plăţile pentru servicii, minus eventualele costuri de funcţionare şi de înlocuire a echipamentelor cu durată scurtă de viaţă, suportate pe parcursul perioadei corespunzătoare. Economiile la costurile de functionare generate de proiect se trateaza drept venituri nete.

Cheltuielile eligibile ale operaţiunii care urmează a fi cofinanţată din resursele fondurilor ESI se reduc în prealabil în funcţie de potenţialul operaţiunii de a genera venituri nete pe parcursul unei perioade de referinţă specifice care acoperă atât implementarea operaţiunii, cât şi perioada ulterioară finalizării acesteia.

Principiul proiectelor generatoare de venituri se aplică doar proiectelor cu un cost total eligibil de peste 1.000.000 euro.

Metoda de calculare a venitului net actualizat al operaţiunilor generatoare de venituri nete se va face potrivit articolului 15 din Regulamentul Delegat (UE) Nr. 480/2014 al Comisiei din 3 martie 2014 de completare a Regulamentului (UE) nr. 1303/2013 al Parlamentului European şi al Consiliului de stabilire a unor dispoziţii comune privind Fondul european de dezvoltare regională, Fondul social european, Fondul de coeziune, Fondul european agricol pentru dezvoltare rurală şi Fondul european pentru pescuit şi afaceri maritime, precum şi de stabilire a unor dispoziţii generale privind Fondul european de dezvoltare regională, Fondul social european, Fondul de coeziune şi Fondul european pentru pescuit şi afaceri maritime.

În scopul aplicării metodei menţionate la articolul 61 din Regulamentul (UE) nr. 1303/2013, venitul net actualizat al operaţiunii se calculează prin deducerea costurilor actualizate din veniturile actualizate şi, dacă este cazul, prin adăugarea valorii reziduale a investiţiei.

Venitul net actualizat al unei operaţiuni se calculează pe o perioadă de referinţă specifică aplicabilă sectorului operaţiunii respective (20 ani in cazul sectorului energetic). Perioada de referinţă include perioada de implementare a operaţiunii.

Veniturile şi costurile se determină prin aplicarea metodei incrementale bazate pe o comparaţie între veniturile şi costurile din scenariul cu noua investiţie şi veniturile şi costurile din scenariul fără noua investiţie. În cazul în care o operaţiune constă într-un activ nou, veniturile şi costurile sunt cele ale noii investiţii.

În cazul în care taxa pe valoarea adăugată nu este un cost eligibil în conformitate cu articolul 69 alineatul (3) litera (c) din Regulamentul (UE) nr. 1303/2013, calculul venitului net actualizat se bazează pe cifre care exclud taxa pe valoarea adăugată.

**Capitolul 3. completarea Cererii de Finanţare**

Pentru a propune un proiect în vederea finanţării, solicitantul trebuie să completeze o **Cerere de finanţare**. Elaborarea Cererii de Finanțare se va face conform modelului din Anexa nr. 1. Aceasta se va transmite prin sistemul informatic MySMIS 2014, împreună cu toate anexele solicitate sau dacă acesta nu este funcțional vor fi depuse pe hârtie la AM POIM.

**3.1. Completarea fişei de proiect**

În vederea sprijinirii solicitanţilor în definirea şi dezvoltarea proiectelor, aceştia pot să transmită înainte de depunerea Cererii de finanțare o Fişă de proiect – document opţional (Anexa 1a) ce cuprinde informaţii succinte atât despre beneficiar, cât şi despre acţiunile şi rezultatele proiectului propus.

Fişa de proiect se va depune într-un exemplar (fie prin poştă cu confirmare de primire, fie înregistrată la registratură) la sediul Ministerului Dezvoltăriii Regionale, Administrației Publice și Fondurilor Europene. Depunerea fişei se va face continuu şi nu reprezintă o etapă obligatorie care să influenţeze procesul de evaluare şi selecţie.

Fişele de proiect vor fi analizate, urmărindu-se încadrarea în categoria beneficiarilor în tipul de solicitanţi eligibili, modul în care rezultatele proiectului conduc la atingerea obiectivelor programului, precum şi sustenabilitatea activităţilor propuse.

**Atenţie!**

Depunerea fişei de proiect este opţională şi nu are caracter eliminatoriu sau prohibitiv, depunerea unei cereri de finanţare nefiind condiţionată de acceptabilitatea şi nivelul de calitate a datelor prezentate în fişa de proiect.

Fişele de proiect se pot depune oricând după publicarea versiunii aprobate a Ghidului Solicitantului pe site-ul www.fonduri-ue.ro.

Rolul fişei de proiect este acela de a sprijin solicitantul în decizia de a investi în pregătirea unei cereri de finanţare complete, precum şi pentru înţelegerea cerinţelor din ghidul solicitantului şi elaborarea unui proiect matur, care să întrunească condiţiile minime pentru obţinerea finanţării.

Rezultatele analizei fişelor de proiect vor fi comunicate beneficiarului în scris și vor conţine recomandări pentru completarea cererii de finanţare (dacă este cazul).

Cererile de finanţare propriu-zise vor fi depuse fie direct de către solicitant, fie în urma analizei fişei de proiect.

**3.2. Înregistrarea solicitantului în sistem**

Înainte de demararea completării conţinutului cererii de finanţare, solicitanţii au obligaţia înregistrării în sistem, conform indicaţiilor furnizate pe site-ul [www.fonduri-ue.ro](http://www.fonduri-ue.ro).

Odată cu înregistrarea solicitantului, este necesară completarea tuturor câmpurilor, întrucât informaţiile din această secţiunea sunt esenţiale pentru evaluarea eligibilităţii solicitantului sau pentru evaluarea tehnico-economică.

Astfel, la secţiunea solicitant se vor regăsi următoarele informaţii:

* Date de identificare (denumire, tip – se va selecta dintr-un nomenclator, caracterul de IMM, cod fiscal, cod CAEN principal, nr. de înegistrare şi registrul unde este înregistrată entitatea, data înfiinţării, înregistrare în scop de TVA, entitate de drept public sau nu)
* Reprezentant legal (funcţie, nume, prenume, data naşterii, CNP, date de contact)
* Sediul social
* Date financiare:
  + conturi bancare
  + exerciţii financiare (moneda, dată începere, dată de încheiere, număr mediu de salariaţi, cifră de afaceri, active totale, venituri totale, capital social subscris, capital social propriu, profit net, profit în exploatare)

*Notă: completarea acestor informaţii este necesară pentru a stabili eligibilitate solicitantului; este necesară citirea cu atenţie a ghidului solicitantului pentru cerineţel egate de exerciţiile fnanciare (pentru anumite tipuri de solicitanti este suficientă completarea informaţiei pentru un singur execiţiu finanicar, pentru altele sunt necesare trei exerciţii financiare).*

* Finanţări:
  + Asistenţă acordată anterior, unde se completează cu informaţii privind proiectele derulate anterior de către solicitant, încheiate sau aflate în derulare
  + Asistenţă solicitată, unde se completează cu informaţii privind proiectele depuse pentru obţinerea de finanţare pe alte programe

*Notă: informaţiile nu trebuie să se limiteze la programele / proiectele finanţate din fonduri europene structurale şi de investiţii, ci la toate tipurile de finanţări din fonduri publice/IFI.*

* Descrierea grupului:

*Notă: această informaţie este necesară pentru a verifica întreprinderile legate şi caracterul acestora în funcţie de acţionariat (a se vedea ghidul ”Noua definiţie a IMM-urilor - Ghidul utilizatorului şi model de declaraţie”). Chiar dacă în cadrul unui anumit obiectiv specific informaţia nu este relevantă, este posibil ca solicitantul să solicite finanţări pe alte domenii / programe operaţionale unde această informaţie este esenţială pentru stabilirea eligibilităţii*

**3.3. Modalitatea de completare a Cererii de finanţare**

Elaborarea Cererii de finanţare se va face conform modelului din Anexa nr.1.

Câmpurile Cererii de finanţare şi cele privind modelul de buget corespund câmpurilor din MySMIS. Modelele din prezentul Ghid au rolul de a facilita cerinţele de completare a cererii de finanţare din MySMIS.

***Înainte de completarea formularului, vă rugăm să citiţi cu atenţie instrucţiunile cuprinse în acest capitol.***

**În vederea completării Cererii de finanţare trebuie avută în vedere anexarea tuturor documentelor menţionate în Anexa 2-Fișa de control a Cererii de finanțarela prezentul ghid.**

***Important!***

Solicitantul are obligaţia să verifice ataşarea tuturor anexelor obligatorii la Cererea de finanţare. În cazul în care se constată, la nivelul evaluării relevanţei, maturităţii şi sustenabilităţii, existenţa unor activităţi pentru care solicitantul nu a ataşat anexele obligatorii specifice, proiectul va fi respins pentru nerespectarea condiţiilor din prezentul ghid.

De asemenea, anexele care sunt incomplete, ilizibile sau care nu sunt semnate, pot conduce la respingerea Cererii de finanţare. Pentru a se asigura că formularul Cererii de finanţare respectă criteriile administrative de conformare formală şi este însoţit de toate anexele cerute, solicitantul este rugat să completeze Fişa de control a Cererii de finanţare, Anexa 2 la prezentul ghid.

***3.3.1. Obiectivele şi rezultatele proiectului***

Obiectivul general al proiectului va fi stabilit în directă corelare cu *Obiectivul specific 6.1 Producţie* şi cu acţiunea de finanţare, conform secţiunii 1.3., în conformitate cu indicaţiile din Anexa 1. Fiecărui obiectiv îi va fi atribuit un rezultat.

Rezultatele vor fi corelate cu rezultatele aşteptate la Obiectivul specific 6.1 Producţie.

Toate obiectivele specifice vor fi asociate cu rezultate concrete şi vor fi cuantificate în indicatori.

Se va prezenta contribuția proiectului la indicatorul de rezultat al OS 6.1. prin calculul acestuia la nivel de proiect și contribuția la ținta programului.

***3.3.2. Context şi justificare***

Descrierea proiectului (se completează la secţiunea ***Context şi Justificare***) va indica un minim de informaţii cu privire la următoarele aspecte:

* + Contextul în care este propus proiectul;
  + Informaţii privind infrastructura modernizată/realizată (localizare, date fizice, factori interesaţi etc.);

Cerinţele detaliate suplimentare sunt prezentate în secţiunea relevantă din Anexa 1.

În secţiunea **Justificare vor fi enumerate problemele care necesită implementarea proiectului**. Problemele identificate în această secţiunea vor fi corelate cu activităţile şi rezultatele proiectului prezentate la secţiunea ***Descrierea investiţiei.***

***3.3.3 Sustenabilitate***

Se va preciza modul în care proiectul se va autosusţine financiar după încetarea finanţării solicitate prin Cererea de finanţare, capacitatea de a asigura operarea şi întreţinerea investiţiei după finalizare (entităţi responsabile, fonduri, activităţi, orizont de timp).

***3.3.4 Relevanţă***

În cadrul acestei secţiuni se vor completa informaţii legate de relevanţa proiectului în raport cu următoarele aspecte:

* + Contribuţia la **Planul Naţional de Acţiune în Domeniul Energiei din Surse Regenerabile**
  + Corelările cu legislaţia naţională și europeană în domeniu, cum sunt Directiva nr. 2009/28/CE a Parlamentului European și a Consiliului din 23  aprilie 2009 privind promovarea utilizării energiei din surse regenerabile, Directiva nr. 2009/72/CE a Parlamentului European şi a Consiliului din 13 iulie 2009 privind normele comune pentru piaţa internă a energiei electrice şi de abrogare a Directivei 2003/54/CE,etc.

La secţiunea relevanţă, se va face o scurtă descriere a modului în care proiectul propus contribuie sau este relevant pentru strategiile selectate.

***3.3.5 Riscuri***

În cadrul acestui capitol vor fi identificate riscurile care pot să împieteze asupra implementării proiectului în calendarul propus, cum ar fi de exemplu: întârzieri în procedura de achiziție publică și întârzeri în aprobarea planului de management conform legislației în vigoarea.

Pentru riscurile identificate vor fi propuse măsuri de reducere a riscului.

***3.3.6 Complementaritate***

Informaţiile care vor fi evaluate în capitolul complementaritate permit Autorităţii de Management atât evaluarea capacităţii solicitantului de a implementa proiecte, cât şi verificarea posibilei duble finanţări.

Pentru această secţiune, solicitantul nu va completa informaţii suplimentare. Acestea vor fi preluate din sistem, aşa cum au fost introduse de către acesta la momentul înregistrării.

Întrucât proiectele sunt punctate suplimentar pentru asigurarea complementarităţii cu proiecte implementate de alţi beneficiari, proiectele pentru care se aplică acest principiu vor fi prezentate într-o anexă.

***3.3.7 Aplicarea principiilor orizontale***

**Respectarea cadrului legal este obligatorie pentru orice solicitant sau beneficiar de finanţare din fondurile UE. Cerinţele minime privind integrarea principiilor orizontale în cadrul proiectelor se referă la facilitarea tuturor condiţiilor care să conducă la respectarea legislaţiei în domeniu.**

În cadrul proiectului se va face o descriere a *modului în care proiectul respectă legislaţia (acte normative, politici publice) în domeniul* ***egalităţii de şanse şi dezvoltării durabile.*** *În acest sens se vor urmări recomandările cuprinse în Ghidul privind integrarea principiilor orizontale în cadrul proiectelor finanţate din Fondurile Europene Structurale şi de Investiţii 2014-2020, publicat pe site-ul Ministerului Dezvoltăriii Regionale, Administrației Publice și Fondurilor Europene.*

***Şanse egale:***

Egalitatea de şanse şi de tratament are la bază participarea deplină şi efectivă a fiecărei persoane la viaţa economică şi socială, fără deosebire pe criterii de sex, origine rasială sau etnică, religie sau convingeri, dizabilităţi, vârstă sau orientare sexuală.

Pentru a promova egalitatea de gen, nediscriminarea, precum şi asigurarea accesibilităţii, principiul egalităţii de şanse şi de tratament trebuie încorporat ca parte integrantă a diverselor stadii din ciclul de viaţă al unui proiect: definire şi planificare, implementare, monitorizare şi evaluare.

Proiectul trebuie să descrie acţiunile specifice de promovare a egalităţii de şanse şi prevenire a discriminării de gen, pe criterii de origine rasială sau etnică, religie sau credinţă, dizabilitate, vârstă sau orientare sexuală luând în considerare nevoile diferitelor grupuri-ţintă expuse riscului acestor tipuri de discriminare şi, mai ales, cerinţele pentru asigurarea accesibilităţii pentru persoanele cu dizabilităţi.

Secţiunea aferentă din Cerera de finanţare va detalia modul în care legislaţia aplicabilă va fi respectată în selecţia membrilor UIP şi a experţilor implicaţi în implementarea proiectului, precum şi ulterior în activitatea întreprinderii.

Se va detalia modul în care legislaţia privind asigurarea accesului persoanelor cu dizabilităţi se aplică şi va fi respectată în realizarea investiţiei.

***Dezvoltarea durabilă:***

Proiectul va promova dezvoltarea durabilă, în primul rând, prin finanţare unor activităţi orientate direct spre susţinerea acesteia, urmărind în principal protecţia mediului, utilizarea eficientă a resurselor, atenuarea şi adaptarea la schimbările climatice, biodiversitatea, rezistenţa în faţa dezastrelor, prevenirea şi gestionarea riscurilor, ca de exemplu:

* Utilizarea unor echipamente mai eficiente energetic și cunatificarea rezultatelor asupra consumului de energie și a emisiilor de CO2
* Utilizarea de materiale prietenoase cu mediul (ecologice sau reciclate) și de soluții inovative în construcţii şi în construcția de infrastructură, indiferent de tipul acesteia.

Secţiunea aferentă dezvoltării durabile va detalia aspectele legate de impactul pozitiv al implementării de echipamente de monitorizare a consumului de energie asupra celorlalte aspecte de mediu.

***3.3.8 Specializare inteligentă***

Mediu şi schimbările climatice reprezintă domenii de specializare inteligentă pentru ciclul strategic 2014 - 2020, identificate pe baza potenţialului lor ştiinţific şi comercial, în urma unui amplu proces de consultare în cadrul Strategia Naţională de Cercetare, Dezvoltare şi Inovare 2014-2020. POIM încurajează utilizarea tehnologiilor de ultimă generaţie, rezultate în urma unor procese inovative şi de cercetare. Prin urmare, la secţiunea Specializare inteligentă se vor completa detalii privind modul în care proiectul promovează astfel de abordări inovative, după caz.

***3.3.9. Descrierea investiţiei***

Descrierea proiectului va indica un minim de informaţii cu privire la următoarele aspecte:

* Componentele și activitățile investiției, și modul în care adresează problemele identificate
* Date generale privind investiția propusă
* Se vor descrie principalele componente ale proiectului, corelat cu probleme identificate și propuse spre rezolvare în proiect și cu cauzele acestora, detaliate pe activități și corelate cu bugetul proiectului.
* Se va descrie stadiul obţinerii aprobărilor, autorizaţiilor, avizelor prevăzute de legislaţia în vigoare şi necesare pentru implementarea proiectului.

Cerinţe specifice suplimentare sunt prezentate în secţiunea relevantă din Anexa 1.

***3.3.10 Evaluarea Impactului asupra Mediului (EIM)***

Evaluarea Impactului asupra Mediului trebuie să fie în conformitate cu prevederile legislației din domeniu. Autorităţile competente pentru protecţia mediului (ACPM) stabilesc dacă proiectele sunt de tipul celor prevăzute la Anexa I sau Anexa II a Directivei privind EIM. Acestea determină şi necesitatea demarării procedurii de evaluare adecvată, modul de consultare a publicului sau modul în care Raportul privind impactul asupra mediului şi rezultatele consultării publicului vor fi luate în considerare în emiterea deciziei de mediu de către autorităţile responsabile.

Autorităţile competente pentru protecţia mediului (ACPM) va asigura totodată consultarea publicului interesat pe parcursul dezbaterii publice.

1. *pentru Cererea de finanţare (după caz)*

* Actul de reglementare emis de către autoritatea competentă pentru protecţia mediului (Decizie de încadrare/Acord de mediu)/Aviz Natura 2000 (unde va fi cazul);
* Declaraţia pentru siturile Natura 2000/Studiu de evaluare adecvată (după caz);
* Calendarul privind derularea procedurii EIM elaborat de către autoritatea competentă pentru protecţia mediului (unde este cazul);
* Rezumatul fără caracter tehnic (dacă procedura EIM se finalizează cu Acord de Mediu);
* Raportul EIM (unde este cazul).

1. *pentru Volumul EIM*

* Copii ale documentelor menționate în calendarul aferent procedurii EIM (inclusiv toate anunțurile), cum ar fi:
* Notificarea privind solicitarea Acordului de Mediu;
* Anunţurile privind solicitarea Acordului de Mediu;
* Decizia evaluării iniţiale;
* Decizia Etapei de încadrare;
* Anunțurile privind Decizia de încadrare a proiectului (după caz);
* Transmiterea îndrumarului privind definirea domeniului evaluării, după caz;
* Anunţurile publice privind dezbaterea publică, după caz;
* Lista cu observaţiile publicului şi soluţionarea problemelor semnalate (anexa nr. 15 din Ordinul Ministerului Mediului și Pădurilor nr. 135/2010 privind aprobarea Metodologiei de aplicare a evaluării impactului asupra mediului pentru proiecte publice şi private), după caz;
* Anunţurile publice privind decizia de emitere a Acordului de Mediu, după caz;
* Acordul de Mediu, după caz.
* Certificatul de urbanism
* Avizul de gospodărire ape (va fi emis la nivel de studiu de fezabilitate)

Raportul de Impact asupra Mediului va lua în considerare indicatorii de mediu propuşi prin Raportul de Mediu elaborat la nivelul POIM şi incluşi în declaraţia de mediu a POIM, în vederea monitorizării anuale a acestora.

***3.3.11 Studiul de fezabilitate***

Studiul de fezabilitate se va elabora conform prevederilor HG nr. 907/2016 și va avea la bază necesitatea dezvoltării proiectului şi caracteristicilor tehnice, comparând soluţiile alternative mai detaliate în vederea asigurării alegerii soluţiilor celor mai eficiente din punct de vedere al costurilor.

Studiul de fezabilitate va analiza cel puțin două opțiuni tehnice (în plus față de scenariul fără proiect). Ambele opțiuni vor fi analizate din toate punctele de vedere aferente investiției și descrise în conformitate cu cerințele prezentului Ghid al Solicitantului din perspectiva tipurilor de investiții eligibile și a restricțiilor privind cheltuielile eligibile din perspectiva ajutorului de stat.

Investiția trebuie să aibă ca rezultat obligatoriu capacitate nouă de producției de energie, prin investiție nouă sau modernizare.

Se va prezenta analiza cererii de energie în conformitate cu standardele specifice şi reglementările ANRE pe o perioadă de cel puţin un an,în relație cu necesitatea investiției.

Toate opțiunile posibile și realiste trebuie analizate și comparate din perspectiva costurilor de investiții și de operare (la valoare actualizată netă).

*În vederea evaluării Cererii de finanţare,* ***Studiul de fezabilitate*** *trebuie să conţină aprecierea potenţialului resursei regenerabile în zona respectivă. Câteva exemple sunt prezentate în continuare:*

* *pentru biomasă – asigurarea necesarului de biomasă pentru producerea energiei (demonstrarea asigurării pe cel putin 1 an a resurselor. Trebuie demonstrată disponibilitatea furnizorilor de a livra materia primă producatorului de energie (pre-contract, contract etc). Trebuie luate în considerare şi costurile de procurare a acestor combustibili, disponibilitatea lor sezonieră, puterea lor calorifică medie şi umiditatea, pe diferite perioade ale anului.*
* *pentru geotermal – se vor indica cel puţin următoarele elemente: debit foraj constatat pe baza de măsurări, temperatura la gura puţului, gradul de mineralizare a apei şi procesele de tratare a acesteia, dacă există reinjecţie şi câtă energie se consumă cu acest proces (kWh/tona).*

Este obligatoriu ca SF să conţină următoarele documente, absolut necesare realizării etapei de evaluare tehnico- financiară:

* devizul general
* toate devizele pe obiect
* listele de echipamente şi lucrări pe baza cărora s-au întocmit devizele pe obiect
* fişele de date exclusiv tehnice pentru echipamentele propuse de proiect, stabilite de elaboratorul SF şi creditate cu performanţa tehnică recomandată şi analizată la ACB. Fişele trebuie să conţină suficiente date tehnice pentru a se putea încadra echipamentele într-o categorie distinctă şi a se justifica preţul de achiziţie indiferent de origine.

Este necesară justificarea bugetului proiectului (se poate realiza inclusiv prin anexarea la SF a unor oferte de preţ, preţuri de catalog etc. pentru echipamentele şi utilajele ce se intenţionează a fi achiziţionate în cadrul proiectului sau ale unora similare ca scop).

*În cadrul analizei de sustenabilitate, se va indica şi fluxul de numerar cumulat pe fiecare an de analiză.*

***3.3.12 Analiza Cost Beneficiu***

Pentru a evalua viabilitatea financiară și economică a proiectelor de investiții depuse în cadrul acestui apel, aplicațiile de finanțare vor trebui să fie însoțite de analiza cost beneficiu, elaborată în conformitate cu cerințele *Ghidului privind Analiza Cost Beneficiu a proiectelor de investiții*, întocmit de Comisia Europeană.

Componentele analizei Cost-Beneficiu sunt:

1. Prezentarea contextului;
2. Definirea obiectivelor;
3. Identificarea proiectului;
4. Rezultatele studiilor de fezabilitate, însoțite de o analiză a cererii și a opțiunilor;
5. Analiza financiară;
6. Analiza economică;
7. Evaluarea riscurilor.

**Pentru proiectele a căror valoare totală nu depăşeşte 10 milioane de euro, realizarea analizei economice și evaluarea riscurilor nu sunt obligatorii.**

Calculul valorii de finanţare nerambursabile se va face cu respectarea celor precizate în Cap. 1.9 din prezentul ghid.

1. **Prezentarea contextului**

La această secțiune, solicitanții vor trebui să furnizeze informații succinte și relevante cu privire la definirea contextului social, economic, politic și instituțional în care proiectul va fi implementat. Definirea clară a contextului este relevantă în argumentarea nevoilor și constrângerilor care au stat la baza deciziei de investiție, precum și în stabilirea trendurilor viitoare, în special cele legate de cererea pentru produsele/serviciile rezultate în urma implementării proiectului.

1. **Definirea obiectivelor**

La această secțiune, solicitanții vor defini obiective clare pentru proiect în scopul de a verifica dacă investiția răspunde unei nevoi existente și de a evalua rezultatele și impactul proiectului.

1. **Identificarea proiectului**

La această secțiune, solicitanții vor avea în vedere următoarele aspecte:

* proiectul trebuie să fie în mod clar o unitate de analiză independentă. Acest lucru implică faptul că, în unele situaţii, anumite sub-proiecte sau faze ale unui proiect trebuie apreciate ca un singur proiect în scopul elaborării analizei cost beneficiu. Astfel, dacă cofinanțarea UE se solicită doar pentru anumite etape, urmând ca celelalte etape să fie finanțate de alți investitori/finanțatori, analiza cost beneficiu trebuie elaborată pentru întregul proiect;
* precizarea aspectelor care țin de capacitatea financiară, tehnică și instituțională a solicitantului (exemple: regimul TVA, existența subvențiilor de exploatare, aspectele contractuale în cazul în care investiția va fi operată de o altă entitate decât Solicitantul, sursele de finanțare pentru contribuția Solicitantului, etc);
* identificarea și descrierea grupului țintă vizat de implementarea proiectului.

1. **Rezultatele studiilor de fezabilitate, însoțite de o analiză a cererii și a opțiunilor**

La această secțiune, solicitanții vor furniza informații cu privire la:

* Analiza cererii curente și viitoare, estimată ca urmare a implementării proiectului. În funcție de disponibilitatea datelor, se recomandă ca estimarea cererii să fie realizată cu ajutorul metodelor si tehnicilor de previziune statistică;
* Analiza de opțiuni;
* Concluziile studiului de fezabilitate (prezentarea pe scurt a soluției tehnice, valoarea Devizului General, graficul de implementare a lucrărilor);
* Aspecte de mediu (evaluarea impactului reducerii emisiilor de gaze cu efect de seră, etc).

1. **Analiza financiară**

Scopul elaborării analizei financiare este de a:

* Evalua profitabilitatea investiției;
* Evalua profitabilitatea proiectului din perspectiva proprietarului (în condițiile cofinanțării UE);
* Verifica sustenabilitatea financiară a proiectului.

**Metodologia** utilizată este analiza fluxului de numerar actualizat, care presupune:

* Se iau în considerare doar fluxurile de numerar, respectiv valoarea reală de numerar plătită sau primită pentru proiect. Prin urmare, elementele contabile asimilate, de exemplu rezervele de amortizare și fondurile de rezervă nu trebuie incluse în analiza financiară.
* Se vor lua în considerare numai fluxurile de numerar din anul în care apar și vor fi proiectate pe o perioadă de referință de 20 de ani pentru sectorul energie, care include şi perioada de implementare a operațiunii.
* În situația în care durata de viață economică utilă a proiectului depășește perioada de referință, se va lua în considerare și o valoare reziduală. Valoarea reziduală se determină prin calcularea valorii actuale nete a fluxurilor de numerar pentru durata de viață rămasă a proiectului (diferența dintre durata de viață economică utilă și perioada de referință). Valoarea reziduală a investiției este inclusă în analiza fluxului de numerar actualizat numai dacă veniturile depășesc costurile de operare și mentenanță a investiției.
* Venitul net actualizat al proiectului se calculează prin deducerea costurilor actualizate din veniturile actualizate și, dacă este cazul, prin adăugarea valorii reziduale a investiției, ceea ce presupune ca fluxurile de numerar sa fie actualizate prin aplicarea la valoarea curentă a unei rate de actualizare financiară de 4 % în termeni reali, drept valoare de referință pentru operațiunile de investiții publice cofinanțate prin fondurile ESI.
* Analiza financiară trebuie elaborată din perspectiva proprietarului. În cazul în care proprietarul și operatorul sunt entități diferite, trebuie să se efectueze o analiză financiară consolidată, care exclude fluxurile de numerar între proprietar și operator.
* Analiza financiară ar trebui să fie efectuată la prețuri constante (cu prețuri fixate pe baza unui an de referință), dar evoluțiile preconizate ale prețurilor relative pentru inputuri cheie in proiect ar trebui luate în considerare în cadrul evaluării de risc (exemplu: creșterea prețului la utilități).
* Analiza financiara trebuie elaborată ținând cont de principiul incremental, respectiv de faptul că evaluarea impactului proiectului se realizează prin compararea a două scenarii:
  + Scenariul contrafactual – proiecția fluxurilor de numerar în situația realizării unei investiții identificate conform prevederilor din Anexa 8 la Ghidul Solicitantului;
  + Scenariul cu proiect – proiecția fluxurilor de numerar in situația implementării prezentului proiect.

**Etapele** elaborării analizei financiare sunt:

* 1. **Evaluarea rentabilității financiare a investiției**

Rentabilitatea financiară a unei investiții este evaluată prin estimarea valorii actualizate nete financiare și a ratei de rentabilitate financiară a investiției [VANF/C și RRF/C][[2]](#footnote-2). Acești indicatori compară costurile de investiție cu veniturile nete și stabilesc în ce măsură veniturile nete ale proiectului sunt în măsură să ramburseze investițiile, **indiferent de sursele de finanțare**.

Indicatorii rentabilității financiare a investiției se calculează pe baza **fluxului de numerar net incremental**, care se calculează ca diferență între fluxul de numerar net generat de scenariul cu proiect și fluxul de numerar net generat de scenariul contrafactual.

**Fluxul de numerar net** reprezintă diferența dintre intrările de numerar și ieșirile de numerar.

Datele necesare, recomandate în proiecția fluxurilor de numerar, sunt:

**Ieșiri de numerar**

* **Costurile de investiție totale** – includ atât costurile de capital cât și costurile legate de implementarea proiectului care nu vor fi capitalizate (exemple: costuri cu pregătirea documentațiilor de finanțare, costuri cu managementul proiectului, costuri de publicitate și informare, costuri cu auditul proiectului, etc);
* **Costurile de înlocuire** – includ costurile cu înlocuirile de echipamente cu durata de viață economică mai mica decât perioada de referință a proiectului;
* **Costurile de operare** – includ toate costurile generate de operarea și întreținerea noii infrastructuri sau a infrastructurii modernizate. Solicitanții trebuie să identifice o structură detaliată și suficient de completă a costurilor de operare și să furnizeze informații detaliate cu privire la ipotezele de bază avute în vedere în dimensionarea lor cantitativă și prognoza pe întreaga perioadă de referință a proiectului.

Se recomandă evidențierea costurilor de operare și mentenanță pe componente variabile și fixe. Pentru costurile fixe se vor lua în calcul (fără a fi exhaustivă recomandarea): costuri cu întreținerea și reparațiile, costurile cu personalul, costurile administrative, costurile cu redevența și alte costuri cu taxe și licențe de operare. În cazul costurilor variabile, se vor furniza informații detaliate cu privire la calculul consumului de energie primară, fundamentat pe baza randamentului global al echipamentelor și al consumului propriu de energie electrică (conform concluziilor bilanțului termoenergetic) precum și ipoteze cu privire la evoluția prețurilor la materia primă, costurile cu certificatele CO2 fundamentate pe calculul de emisii CO2, costuri materiale, costuri cu utilitățile, costuri cu serviciile prestate de terți.

**Intrări de numerar**

* Veniturile din operare – includ intrările de numerar plătite direct de utilizatori pentru bunurile sau serviciile din cadrul operațiunii, cum ar fi taxele/tarifele suportate direct de utilizatori pentru utilizarea infrastructurii, vânzarea sau închirierea de terenuri sau clădiri ori plățile pentru servicii.

Veniturile vor fi determinate pe baza cantităților vândute sau a serviciilor prestate, previzionate pe perioada de referință a proiectului și pe baza prețurilor specifice, având în vedere concluziile analizei cererii.

Pentru fundamentarea cererii de energie termică și electrică, se recomandă luarea în calcul a următoarelor aspecte:

* Evoluția numărului de consumatori de energie termică rezidențiali și non rezidențiali (evoluție demografică, evoluția gradului de conectare la rețeaua de termoficare, etc);
* Consumul specific pe tip de consumator și evoluția acestui indicator în condițiile schimbărilor climatice și a lucrărilor de reabilitare termică a locuințelor;
* Evoluția indicatorilor macroeconomici relevanți și a altor factori care influențează consumul de energie electrică

Pentru fundamentarea prețurilor, următoarele aspecte trebuie avute în vedere:

* principiul „poluatorul plătește”, ținând seama de caracterul rezonabil al acestora;
* principiul recuperării integrale a costurilor care în cazul proiectelor care vizează producția de energie termică trebuie reconciliat cu analiza suportabilității de plată a beneficiarilor finali;
* aplicarea subvențiilor de preț conform reglementărilor în vigoare;
* modalitatea stabilirii preţurilor sau tarifelor (pe piaţă, bilaterale, reglementate) la energia electrică produsă și livrată în Sistemul energetic național;
* încasarea bonusului de referință pentru energia electrica produsa si livrata din centralele de cogenerare de înaltă eficiență.

Valoarea indicatorilor de rentabilitate financiară ai investiției arată capacitatea veniturilor nete generate de proiect de a acoperi costurile de investiții, indiferent de modalitatea în care acestea sunt finanțate. Interpretarea indicatorilor de rentabilitate financiară ai investiției se face în funcție de valorile de referință existente:

* În cazul infrastructurilor publice, valoarea indicatorului RRF/C indică dacă cofinanțarea UE nu depășește valoarea monetară ce face proiectul rentabil, pentru a nu genera un caz de suprafinanțare. Astfel, VANF(C) înainte de contribuția UE ar trebui să fie negativă și RRF(C) ar trebui să fie mai mică decât rata de actualizare folosită pentru analiză;
* În cazul proiectelor care intră sub incidența regulilor de ajutor de stat, interpretarea indicatorilor financiari trebuie făcută prin referință la valorile considerate acceptabile de către investitori în domeniul/sectorul în care se implementează proiectul.

**Atenţie!**

La calculul indicatorilor de rentabilitate financiară ai investiției trebuie avute în vedere următoarele aspecte:

* Fluxurile financiare de natura dobânzilor și rambursărilor de credite se exclud din ieșirile de numerar ale proiectului pentru calculul indicatorilor de performanță ai proiectului. De asemenea, nu se iau în considerare impozitele, taxele și alte ieșiri de numerar care nu sunt legate de costurile de operare;
* În cazul în care taxa pe valoare adăugată nu este un cost eligibil în conformitate cu articolul 69 alineatul (3) litera (c) din Regulamentul (UE) nr. 1303/2013, calculul venitului net actualizat se bazează pe cifre care exclud taxa pe valoare adăugată;
* Fluxurile de numerar de tipul subvențiilor, creditelor bancare, cofinanțarea UE nu sunt incluse în intrările de numerar ale proiectului.
  1. **Determinarea contribuției maxime din fonduri publice nerambursabile**

Stabilirea contribuției maxime din fonduri publice nerambursabile se face separat în funcție de tipul de proiect:

* Proiecte care intra sub incidența regulilor de ajutor de stat exceptat de la notificare (prevăzute la art. 40 din Regulamentul (UE) nr.651/2014);
* Proiecte care nu intră sub incidența regulilor de ajutor de stat exceptat de la notificare (prevăzute la art. 61 din Regulamentul (UE) nr. 1303/2013);
* Proiecte mixte care pentru partea de energie electrică în cogenerare intră sub incidența art. 40 din Regulamentul (UE) nr.651/2014 iar pentru partea de energie termică intră sub incidența art. 61 din Regulamentul (UE) nr. 1303/2013

**Proiecte care intra sub incidența regulilor de ajutor de stat exceptat de la notificare (prevăzute la art. 40 din *Regulamentul (UE) nr.651/2014)***

Pentru acest tip de proiecte se vor urmări recomandările prevăzute în Anexa 8 la Ghidul Solicitantului.

**Proiecte care nu intră sub incidența regulilor de ajutor de stat exceptat de la notificare (prevăzute la art. 61 din *Regulamentul (UE) nr. 1303/2013)***

Pentru acest tip de proiecte, cofinanțarea UE se stabilește conform secțiunii 1.8 din Ghidul Solicitantului.

Pentru proiectele a căror costuri eligibile totale depășește pragul de 1.000.000 de euro, în vederea stabilirii contribuției maxime din fondurile ESI, se va aplica *metoda necesarului de finanțare*. Conform acestei metode, cheltuielile eligibile ale proiectului, care urmează a fi cofinanțat din resursele fondurilor ESI, se reduc în prealabil în funcție de potențialul operațiunii de a genera venituri nete pe parcursul perioadei de referință.

|  |  |  |  |
| --- | --- | --- | --- |
|  | **Principalele elemente și parametri** | **Valoare** |  |
| 1. | Perioada de referință (ani) |  |  |
| 2. | Rata de actualizare financiară (%) |  |  |
|  | **Principalele elemente și parametri** | **Valoare neactualizată** | **Valoare actualizată** |
| 3. | Costurile de investiții totale, mai puțin cheltuielile neprevăzute |  |  |
| 4. | Valoarea reziduală |  |  |
| 5. | Venituri din operare |  |  |
| 6. | Costuri de operare și înlocuire |  |  |
|  | **Aplicarea proporțională a veniturilor nete actualizate** | | |
| 7. | Venituri nete = venituri – costuri de funcționare și de înlocuire + valoarea reziduală = (5) – (6) + (4) |  |  |
| 8. | Costuri de investiție totale – venitul net = (3) – (7) |  |  |
| 9. | Aplicarea pro rata a venitului net actualizat (%) = (8) / (3) |  |  |
| 10. | Cofinanțarea maximă din fondurile ESI = 85% x (9) x (3) |  |  |
| 11. | Cofinanțarea maximă din fonduri publice nerambursabile = 15% x (9) x (3) |  |  |

*Nota: în cazul în care suma valorilor actualizate ale costurilor operaționale și de înlocuire este mai mare decât valoarea actualizată a veniturilor, proiectul nu este considerat ca generator de venituri, caz în care punctele 7 și 8 pot fi ignorate și aplicarea pro rata a venitului net actualizat ar trebui stabilită la 100%.*

**Proiecte mixte care pentru partea de energie electrică în cogenerare intră sub incidența art. 40 din Regulamentul (UE) nr.651/2014 iar pentru partea de energie termică intră sub incidența art. 61 din Regulamentul (UE) nr. 1303/2013**

Pentru acest tip de proiecte, cofinanțarea UE se stabilește separat, astfel:

* pentru partea de energie electrică conform instrucțiunilor de la Anexa 8 la Ghidul Solicitantului;
* pentru partea de energie termică conform secțiunii 1.8 din Ghidul Solicitantului și a metodei necesarului de finanțare (doar pentru proiectele a căror costuri eligibile totale depășește pragul de 1.000.000 de euro).
  1. **Asigurarea viabilității (sustenabilității) financiare**

Analiza de sustenabilitate financiară se bazează pe proiecții privind fluxul de numerar neactualizat.

Ea este utilizată, în principal, pentru a demonstra că proiectul va dispune de lichidități suficiente de la an la an pentru a-și acoperi întotdeauna costurile de investiție și operaționale pe parcursul întregii perioade de referință.

Principalele aspecte ale analizei de sustenabilitate financiară sunt următoarele:

* Sustenabilitatea financiară a proiectului este asigurată prin verificarea faptului că fluxul de numerar net cumulat (neactualizat) este pozitiv (sau egal cu zero) pentru fiecare an și pe parcursul întregii perioade de referință luate în considerare;
* Fluxurile de numerar nete care sunt luate în considerare în acest sens ar trebui să țină cont de costurile de investiție, de toate resursele financiare (cofinanțare UE, credite bancare, subvenții, alocații bugetare), de veniturile în numerar, de costurile de operare și de înlocuire la momentul în care sunt plătite, de rambursările obligațiilor financiare ale entității precum și de aporturile de capital, dobânzi și taxele directe;
* să excludă TVA-ul, cu excepția cazului în care acesta nu este recuperabil;
* să nu țină seama de valoarea reziduală decât dacă activul este lichidat în ultimul an de analiză luat în considerare.

Sustenabilitatea financiară a proiectului se va evalua în corelare cu:

* graficul de realizare a investiţiei versus proiecţia lunară a fluxului de numerar pe perioada de realizare a investiţiei;
* planul de finanţare şi sursele prevăzute, cu prezentarea detaliată a graficelor de rambursare a împrumuturilor, costul creditului, graficul cererilor de rambursare a cheltuielilor efectuate, versus proiecţia anuală a fluxului de numerar pe perioada de operare.

***3.3.13. Managementul de proiect***

La nivelul tuturor proiectelor se va nominalize un responsabil de proiect, care are rolul de manager de proiect.

În cazul în care se consideră necesar, se poate desemna o persoană de contact, care să asigure schimbul permanent de informaţii cu Autoritatea de Management. Persoana de contact poate să fie aceeaşi persoană cu managerul de proiect / responsabilul de proiect.

În vederea implementării proiectelor beneficiarul trebuie să facă dovada existenţei unităţii de implementare a proiectului (UIP). Pozițiile din cadrul UIP pot fi ocupate sau vacante la depunerea proiectului, urmând ca la semnarea contractului de finanțare, toate pozițiile să fie ocupate.

**Managementul de proiect** poate fi realizat cu personal propriu sau mixt (personal propriu şi externalizare). Personalul propriu al solicitantului implicat în managementul proiectului se va constitui în UIP, prin decizie a managerului solicitantului.

Unitatea de implementare a proiectului va fi, prin urmare:

* Constituită din personalul propriu numit în componenţa UIP-ului, ce trebui săîndeplinească funcţiile necesare implementării proiectului(managementde proiect, financiar, achiziţii, tehnic); aceste poziții trebuie ocupate la contractare.
* Sprijinită, după caz, prin expertiză externă furnizată prin contracte de prestare servicii prin care sunt realizateactivităţile aferente expertizei tehnice proiectului.

Activitatea de management a proiectului include şi expertiza tehnică necesară unei implementări la un nivel de calitate adecvat.

Pentru stabilirea capacității de management și tehnice a proiectului, se vor analiza: responsabilităţile persoanelor sunt bine definite şi corelate cu fişele de post ale acestora; relaţiile de muncă în cadrul UIP sunt prezentate şi detaliate; nivelul de experienţă în managementul de proiect al personalului UIP este adecvat (studii de specialitate și participarea la cel puțin 2 proiecte de investiţii); nivelul de experienţă şi calificare tehnică relevantă în domeniul energiei (studii de specialitate și participarea la cel puţin 2 proiecte din domeniul energiei).

***3.3.14. Elaborarea bugetului şi categoriile de cheltuieli***

Bugetul proiectului va fi defalcat pe ani şi pe activităţi, conform formatului din Cererea de finanţare.

În defalcarea bugetului pe ani se va ţine cont de eventualele proceduri de achiziţie şi de durata acestora.

Pentru stabilirea costului contrafactual al investiției se vor prezenta trei oferte/ prețuri aferente unor cataloage.

Planificarea propusă se va transforma ulterior în calendar al cererilor de rambursare / cererilor de plată ce vor fi anexe la contractul de finanţare.

* Cheltuielile cu activităţile de informare şi publicitate ale proiectului nu vor depăşi 2% din valoarea eligibilă a proiectului *(doar pentru proiectele care nu intră sub incidența ajutorului de stat definit prin Regulamentul nr. 651/2014).*
* Cheltuielile cu managementul proiectului nu vor depăşi 5% din valoarea eligibilă a proiectului; *(doar pentru proiectele care nu intră sub incidența ajutorului de stat definit prin Regulamentul nr. 651/2014).*
* Cheltuielile cu activitățile conexe realizării infrastructurii de producere energie din resurse regenerabile (ex. utilajelor necesare manevrării biomasei/producerii biogazului) nu vor depăşi 10% din valoarea eligibilă a proiectului.

**Cheltuielile eligibile aferente rețelelor nu vor depăși 20% din valoarea eligibilă aproiectului.**

|  |
| --- |
| **Atenţie !**  *Depunerea cererii de finanţare nu reprezintă un angajament privind finanţarea din fonduri europene, toate riscurile generate de neaprobarea finanţării vor fi exclusiv în sarcina solicitantului.* |

**Capitolul 4. Procesul de evaluare și selecție**

**4.1 Descriere generală**

Procesul de evaluare și selecție a proiectelor se va desfășura la nivelul direcțiilor de specialitate din cadrul Ministerului Dezvoltăriii Regionale, Administrației Publice și Fondurilor Europene. Pentru implementarea proiectului se va încheia un contract de finanțare între Autoritatea de Management și beneficiarului proiectului.

Etapele parcurse de la depunerea cererii de finanțare până la semnarea contractului de finanțare sunt:

* verificarea administrativă și a eligibilității
* evaluarea tehnico-economică
* etapa precontractuală (depunerea documentelor aferente contractării, ulterior notificării de aprobare a proiectului)
* semnarea contractului de finanțare

**4.1.1 Verificarea administrativă și a eligibilității cererilor de finanțare**

În cadrul acestei etape se vor verifica următoarele:

* Respectarea formatului standard al cererii de finanţare şi includerea tuturor anexelor obligatorii;
* Modalitatea de completare a cererii de finanţare;
* Data limită de transmitere a cererii de finanţare (în raportul cu data acceptării fişei de proiect).

Pentru verificarea conformităţii administrative şi de eligibilitate a cererii de finanţare se utilizează un sistem de evaluare de tip DA/NU.

În cazul în care informaţiile oferite sunt neclare sau incomplete, cererea de finanţare va fi respinsă. În cazul proiectelor care nu sunt considerate admisibile, solicitanţii sunt informaţi în scris asupra motivelor respingerii.

Verificarea eligibilităţii se realizează numai pentru Cererile de finanţare conforme din punct de vedere administrativ, urmărindu-se îndeplinirea condiţiilor de eligibilitate definite în acest ghid. Dacă proiectul nu îndeplineşte toate criteriile stabilite este respins.

|  |
| --- |
| **Atenţie!**  Având în vedere că depunerea cererii de finanţare se face electronic, procesul de clarificări se va desfăşura astfel:   * Se vor solicita maxim 2 clarificări pentru această etapă de evaluare; * Solicitantul va avea obligaţia să răspundă în maxim 5 zile lucrătoare. |

**Numai cererile de finanţare eligibile (care îndeplinesc toate criteriile din Grila de verificare a admisibilităţii şi eligibilităţii) sunt admise în următoarea etapă a procesului de evaluare, respectiv evaluarea tehnică şi financiară a proiectului, numai dacă proiectul nu este exclus, în conformitate cu prevederile din prezentul Ghid.**

La finalizarea procesului de verificare administrativă şi a eligibilităţii, solicitantul va fi informat în scris privind îndeplinirea sau neîndeplinirea criteriilor de conformitate administrativă şi de eligibilitate.

**4.1.2 Evaluarea cererilor de finanţare**

Evaluarea proiectelor se face după trei criterii majore:

* Criteriul 1-Relevanţa şi oportunitatea proiectului – maxim 40 puncte
* Criteriul 2- Maturitatea şi calitatea pregătirii proiectului – maxim 40 puncte
* Criteriul 3- Sustenabilitatea proiectului – maxim 20 puncte

Fiecare criteriu este împărţit în subcriterii punctate corespunzător. Punctajul pe fiecare criteriu în parte se calculează prin însumarea punctajelor acordate tuturor subcriteriilor care îl compun. Punctajul total acordat proiectului reprezintă suma punctajelor acordate celor 3 criterii, respectiv între 0 – 100

Punctajul minim pentru fiecare criteriu este după cum urmează:

* Relevanţa și oportunitatea proiectului - 20 puncte
* Maturitatea și calitatea pregătirii proiectului – 28 puncte
* Sustenabilitatea proiectului – 12 puncte

Obţinerea punctajului minim pentru fiecare criteriu nu asigură promovarea spre finanţare. Pragul de calitate pe care fiecare proiect trebuie să îl întrunească pentru acordarea finanțării nerambursabile este minim **70 de puncte**, cu obținerea peste minim la fiecare criteriu în parte.

Astfel, dacă proiectul obține punctajul minim alocat fiecărui criteriu respectiv un total de **maxim 60 de puncte**, acesta va fi propus pentru respingere, iar solicitantul va fi informat.

Evaluarea proiectului va permite aprecierea contribuţiei proiectului la îndeplinirea obiectivelor POIM, la implementarea legislaţiei relevante cu privire la eficienţa energetică în România. Se va urmări ca propunerea de proiect să fie clară, coerentă, realistă şi fezabilă cu privire la operaţiunile propuse, termenele de realizare, eficienţa investiţiilor. Se va evalua coerenţa între problemele identificate, obiectivele proiectului, activităţile propuse şi rezultatele estimate. Toate activităţile propuse în proiect trebuie să fie clar descrise şi cuantificate. Se va evalua dacă resursele folosite pentru implementarea proiectului sunt suficiente. Planificarea activităţilor trebuie să fie realistă. Bugetul proiectului, defalcat pe categorii de cheltuieli trebuie să fie transparent şi coerent.

Evaluarea se va face conform Grilei de verificare şi evaluare a cererilor de finanţare din Anexa 3 la prezentul ghid.

|  |
| --- |
| **Atenţie!**  Având în vedere că depunerea cererii de finanţare se face electronic, procesul de clarificări se va desfăşura astfel:   * Se vor solicita maxim 2 clarificări pentru această etapă de evaluare; * Solicitantul va avea obligaţia să răspundă în maxim 5 zile lucrătoare. |

Rezultatul evaluării se concretizează în 2 liste de proiecte, care vor fi actualizate permanent pe pagina de internet a AM POIM, în funcţie de ritmul de depunere a proiectelor:

* proiecte propuse pentru finanţare;
* proiecte propuse pentru respingere.

Notificarea solicitantului cu privire la rezultatul evaluării proiectelor depuse se va face în scris de către AM, într-un termen estimat de 3 luni de la data depunerii proiectelor.

Selecţia proiectelor se va face în limita fondurilor disponibile pentru această cerere de proiecte, cu condiţia obţinerii punctajului minim în etapa de evaluare tehnică şi financiară, în ordinea în care au fost depuse cererile de finanţare.

Pentru fiecare proiect selectat în vederea finanţării se va întocmi o notă de aprobare a finanţării. Pentru fiecare proiect respins, solicitantul va fi înştiinţat în scris asupra motivelor respingerii.

***4.1.3 Reguli specifice de selecţie***

Pentru susţinerea obiectivelor Strategiei Dunării se va acorda punctaj suplimentar acelor proiecte localizate în cele 12 judeţe riverane Dunării (Caraş-Severin, Mehedinţi, Dolj, Olt, Teleorman, Giurgiu, Călăraşi, Ialomiţa, Brăila, Galaţi, Tulcea, Constanţa). Astfel pentru aceste proiecte se vor acorda suplimentar **2 puncte** în cadrul criteriului de relevanţă.

Pentru susţinerea obiectivelor Memorandumului cu tema “Dezvoltarea unor programe integrate din fonduri europene și bugetul național pentru îmbunătățirea situației sociale și economice a locuitorilor din zonele pilot de intervenție Valea Jiului, zona Roșia Montană– Munții Apuseni și comunitățile marginalizate din Moldova (Vaslui-Iasi)”, se vor acorda **suplimentar** **2 puncte** în cadrul criteriului de relevanţă, proiectelor localizate în zonele de intervenţie definite de memorandum.

1. Zonele din Valea Jiului:

- Municipiul Petroșani cu localitățile aparținătoare Dalja Mare, Dalja Mică, Peștera Bolii, Slătinioara

- Municipiul Lupeni

- Municipiul Vulcan cu localitățile aparținătoare Dealu Babii și Paroșeni

- Orașul Petrila cu localitățile aparținătoare Lonea, Cîmpa, Jiet, Răscoala și Tirici

- Orașul Uricani cu localitățile aparținătoare Câmpul lui Neag și Valea de Brazi

- Orașul Aninoasa cu localitatea aparținătoare Iscroni.

2. Zona Roșia Montană – Munții Apuseni.

Localitățile: Meteş, Zlatna, Almașu Mare, Bucureșci, Brad, Blăjeni, Buceș, Ciuruleasa, Abrud, Roșia Montană, Bucium, Mogoș, Ponor, Râmetea, Ocoliș, Poșaga de Jos, Sălciua de Jos, Baia de Arieș, Lupșa, Bistra, Câmpeni, Vadu Moților, Poiana Vadului, Avram Iancu, Vidra, Sohodol.

3. Zona Moldova (Vaslui – Iași): Unitățile administrativ-teritoriale (a se vedea lista din Anexa nr. 9 la ghid).

**4.2 Depunerea și soluționarea contestațiilor**

În situaţia în care solicitanţii sunt nemulţumiţi de respingerea proiectului în oricare dintre etape, inclusiv în etapa de contractare, aceştia au posibilitatea de a contesta acest rezultat. Contestaţiile se depun în termen de 10 zile lucrătoare de la comunicarea rezultatului la sediul Ministerului Dezvoltării Regionale, Administrației Publice și Fondurilor Europene. Soluţionarea contestaţiilor se va face în termen de maxim 30 de zile calendaristice.

Pentru a putea fi luate în considerare, contestaţiile trebuie să respecte următoarele cerinţe:

* Identificarea contestatarului, prin: denumirea solicitantului; adresa; funcţia, numele şi prenumele reprezentantului legal;
* Identificarea proiectului, prin: numărul unic de înregistrare alocat cererii de finanţare (codul SMIS) şi titlul proiectului;
* Obiectul contestaţiei (ce se solicită prin formularea contestaţiei);
* Motivele de fapt şi de drept (dispoziţiile legale naţionale şi/sau comunitare, principiile încălcate);
* Mijloace de probă (acolo unde există);
* Contestaţiile trebuie să fie însoţite de o copie a adresei de comunicare de către AM POIM a rezultatului procesului de evaluare şi selecţie;
* Semnătura reprezentantului legal;
* Data formulării contestaţiei;
* (după caz) Ştampila.

Contestaţiile sunt analizate şi soluţionate în termen de 30 de zile (calendaristice) de la data înregistrării lor. În situaţia în care se consideră necesară o investigaţie mai amănunţită, care presupune depăşirea termenului de 30 de zile, contestatarul va fi anunţat, în scris, asupra termenului de soluţionare. Decizia comisiei constituită pentru soluţionarea contestaţiilor poate fi de admitere sau de respingere şi are caracter definitiv la nivelul AM POIM. Contestatarul este notificat în scris asupra deciziei comisiei.

**Capitolul 5. contractarea proiectelor**

Contractul de finanţare (CF) reprezintă un act juridic supus regulilor de drept public, cu titlu oneros pentru beneficiar, de adeziune, comutativ şi sinalagmatic prin care se stabilesc drepturile şi obligaţiile corelative ale părţilor în vederea implementării operaţiunilor.

După finalizarea procesului de evaluare, pentru proiectele care au îndeplinit punctajul minim, AM POIM redactează nota de aprobare a proiectului şi contractul de finanţare şi transmite solicitantului cele două exemplare ale contractului, în vederea semnării de către reprezentantul legal.

Solicitantul va încărca în MySMIS documentele solicitate în Opisul din ***Anexa 2b,*** în funcţie de disponibilitatea sistemului electronic. Proiectul poate fi respins în cadrul acestei etape şi se va transmite solicitantului o scrisoare de respingere, în cazul în care (lista nu este exhaustivă):

* documentaţia solicitată nu este transmisă în termenul solicitat ori este incompletă în raport cu cerinţele Ghidului (respectiv Opisul din ***Anexa 2b)*** sau nu se mai află în perioada de valabilitate;
* se constată modificarea formei iniţiale a contractului transmis de către AM POIM şi/sau nerespectarea termenului limită de returnare a celor două exemplare de contract semnate şi ştampilate.

În cazul proiectelor respinse, AM POIM va comunica solicitantului motivele respingerii cererii de finanţare, existând posibilitatea ca solicitantul să retransmită propunerea de proiect revizuită.

Solicitantul se obligă ca toate documentele transmise să fie în formatul prevăzut de lege şi în vigoare la data depunerii acestora, în caz contrar neputându-se încheia contractul.

Numai după ce se constată îndeplinirea tuturor condiţiilor solicitate descrise mai sus poate fi demarată procedura de încheiere a Contractului de finanţare. Solicitantului îi vor fi transmise cele două exemplare ale CF în vederea semnării de către acesta. Transmiterea către solicitant se va face cu asigurarea unui mijloc de probă a primirii contractului.

Contractul de finanţare va fi semnat de către reprezentanţii AM POIM şi reprezentantul legal al solicitantului, contractul de finanţare intrând în vigoare la data semnării ultimei părţi semnatare.

Solicitantul are obligaţia de a semna şi ştampila, după caz, contractul pe fiecare pagină şi pe fiecare exemplar şi de a returna în termenul solicitat de AM POIM (5 zile de la data primirii documentului) cele două exemplare însoţite, eventual, de orice alt document solicitat prin contract. În cazul în care solicitantul nu respectă termenul de semnare a CF şi returnare la AM POIM, AM POIM îşi rezervă dreptul de a respinge finanţarea CF.

După semnarea de către solicitant, CF va fi semnat de către reprezentantul legal al AM POIM. Data încheierii CF este data ultimei semnături. Un exemplar original se returnează beneficiarului.

Beneficiarul trebuie să păstreze şi să pună la dispoziţia organismelor abilitate, după finalizarea perioadei de implementare a proiectului, inventarul asupra activelor dobândite prin finanţarea din instrumente structurale, pe o perioadă de 5 ani de la data închiderii oficiale a POIM.

Procedura de contractare poate diferi de cea descrisă în Ghidul Solicitantului, în corelare cu funcționalitățile MySMIS. Prin urmare, va fi comunicată ulterior beneficiarilor.

Fiecare contract poate avea clauze suplimentare specifice sau poate fi actualizat cu ultimele modificări identificate a fi necesare de către AM POIM. Versiunea finală a contractului de finanțare (în special clauzele specifice și anexele) vor fi comunicate ulterior beneficiarilor.

|  |
| --- |
| **Atenţie!**  Contractele de finanţare reprezintă contracte de adeziune, cu clauze prestabilite ce nu pot face obiectul negocierilor dintre părţi.  Pentru asigurarea finanţării cheltuielilor necesare implementării proiectului din instrumente structurale, beneficiarul poate constitui garanţii în favoarea unei instituţii de credit, sub forma gajării sau ipotecării asupra activelor fixe care fac obiectul finanţării prin proiect în condiţiile legii şi cu respectarea prevederilor contractului în cauză, în conformitate cu prevederile HG nr. 606/2010 privind stabilirea unor masuri de accelerare a implementarii instrumentelor structurale şi cu respectarea obligaţiilor menţionate în respectivul act normativ. |

**Anexe**

**Anexa 1. Cererea de finanțare**

**Anexa 1a. Formatul Fișei de Proiect**

#### Anexa 1b. Conformitatea cu regulile de exceptare de la notificare a ajutorului de stat

**Anexa 2. Fișă de control**

**Anexa 3. Grila de verificare administrativă și evaluare a cererilor de finanțare**

#### Anexa 4. Modele de declarații și formulare anexe la cererea de finanțare(de eligibilitate, angajament, conformitatea cu regulile de ajutor de stat, conflict de interese, declaraţie privind tipul întreprinderii, declaraţie privind scopul producerii de energie termică)

**Anexa 5. Categorii de cheltuieli indicative pentru proiectele finanțate în cadrul OS 6.1 producţie.**

**Anexa 6. Model orientativ al contractului de finanțare**

**Anexa 7. Indicatori de mediu**

**Anexa 8. Metodologie de calcul costuri eligibile**

**Anexa 9. Zone de intervenție Iași-Vaslui**

1. În cazul selecţiei proiectului, beneficiarul înregistrat în alt stat membru va face dovada că este înregistrat în România la momentul efectuării primei plăți din cadrul finanțării [↑](#footnote-ref-1)
2. Valoarea actualizată netă financiară (VANF) reprezintă suma care rezultă după ce costurile de investiție, de funcționare și de înlocuire preconizate (actualizate) ale proiectului sunt deduse din valoarea actualizată a veniturilor preconizate. Rata de rentabilitate financiară (RRF) este rata de actualizare care determină o VANF egală cu zero. [↑](#footnote-ref-2)